Produk Kraf Tempatan Etnik Dusun Tindal di Sabah

Untuk mendapatkan maklumat terkini, ikuti kami melalui Telegram

Suku kaum yang mendiami negeri Sabah dapat dikenali melalui identiti budaya yang mereka amalkan. Amalan budaya tradisi yang paling ketara adalah dari segi hasil seni kraf dalam pakaian tradisional, jenis tarian, kraf tangan dan logat bahasa yang dapat membezakan mereka daripada suku kaum yang lain. Kepelbagaian budaya tradisi suku kaum ini menjadikan Sabah sebagai negeri yang kaya dengan warisan seni budaya dalam masyarakat. Etnik Dusun Tindal turut mempamerkan produk kraf tempatan yang sangat unik dan menarik untuk diselidik.

Etnik Dusun Tindal dipercayai berasal dari Daerah Kota Belud dan tingal bersama dengan etnik Bajau, Iranun dan Dusun Tobilung. Kota Belud merentasi kawasan seluas 1385.6 kilometer persegi dan terletak di kawasan kaki Gunung Kinabalu. Jarak Kota Belud ke Kota Kinabalu adalah sejauh 77 kilometer. Daerah ini juga bersempadan dengan tiga buah daerah iaitu, daerah Kota Marudu di sebelah Utara, daerah Ranau di bahagian Timur dan daerah Tuaran di bahagian Barat.

Jumlah  penduduk Daerah Kota Belud pada ketika ini ialah 91 272 orang dan etnik Dusun Tindal mendominasikan dengan jumlah 38 097 orang diikuti dengan etnik Bajau yang berjumlah 31 506. Etnik Dusun Tindal mempunyai pemikiran dan kearifan seni yang dimanipulasikan untuk mencipta barang keperluan harian seperti kraf tangan. Sebagai contohnya alat perkakasan rumah, senjata, jerat dan perkakasan pertanian. Oleh hal yang demikian, meraka mempunyai kepelbagaian seni warisan terutama hasil produk kraf tempatan.

Etnik Dusun Tindal terkenal dengan hasil kraf sulaman dalam penghasilan pakaian tradisional. Pakaian tradisi telah menjadi identiti budaya etnik Dusun Tindal kerana keunikan reka bentuk dan aksesorinya. Terdapat tiga jenis pakaian tradisi etnik Dusun Tindal yang dikenali sebagai sinipak, rinagang dan sinuranga.

Secara tradisinya, produk kraf anyaman yang dihasilkan oleh etnik Dusun Tindal kebanyakan berasaskan bahan alam semula jadi seperti kulit kayu, rotan, bambu dan kayu. Hasil kraf anyaman yang terbahagi kepada lapan jenis iaitu bakul nurod, sisiri, kinulung, sirung, barait, karansang, wakid, dan basung. Terdapat beberapa kraf lain yang dihasilkan dengan berasaskan bahan alam semua jadi iaitu, kraf sompoton, kraf kobog dan tembikar kuron. Kraf tangan tersebut mempunyai fungsi dan kegunaan dalam kehidupan seharian etnik Dusun Tindal.

Kraf wakid dan basung adalah salah satu hasil kraf tradisi yang berasaskan buluh, bambu, rotan dan kulit kayu.  Penghasilan wakid dan basung mempunyai fungsi yang sinonim dengan aktiviti harian masyarakat Tindal iaitu, mengangkut dan menyimpan barangan harian. Kraf ini dipercayai terhasil daripada tuntutan keperluan hidup serta budaya pemikiran dan kearifan masyarakat Tindal sejak turun-temurun.

Produk kraf etnik Dusun Tindal dihasilkan dengan proses yang sangat rumit dan memerlukan kemahiran yang tinggi. Para tukang kraf mestilah mempunyai kesabaran dan kreativiti untuk menghasilkan produk yang berkualiti. Hal ini dikatakan demikian kerana produk kraf yang dihasilkan akan dijual sebagai pendapatan sampingan mereka. Pada kebiasaannya, hasil produk kraf akan dihantar ke tamu minggu Kota Belud untuk dijual. Hasil jualan yang lumayan dapat mendorong si pembuat kraf untuk terus cenderung dalam penghasilan produk-produk kraf tangan. Terdapat dua peringkat harga bagi setiap jenis kraf iaitu, harga kepada pembeli dan harga kepada pemborong. Sebagai contoh, untuk harga pembeli, satu buah bakul kinulung dijual dalam RM10 hingga RM15, tetapi untuk harga pemborong yang membeli dengan jumlah yang banyak ialah RM5 hingga RM8. Harga kinulung biasanya boleh ditambah dan dikurangkan mengikut kehendak si penjual.

Kota Belud terkenal dengan tamu minggu yang dijalankan pada setiap hari Rabu dan hari Ahad. Kawasan tamu terletak di tebing sungai Tempasuk yang menjadi pusat pertukaran dan jualan barang-barang harian seperti sayur-sayuran dan buah-buahan. Kewujudan Tamu telah dikesan pada tahun 1840 oleh pengembara Inggeris yang bernama Spencer St. John dalam catatannya yang menceritakan tentang pertukaran barang antara masyarakat Bajau dan KadazanDusun. Masyarakat Dusun Tindal memanggil tamu sebagai badih manakala masyarakat Bajau memanggil sebagai Semio. Pada masa dahulu tamu diadakan di bawah rimbunan pokok kayu jati namun, kini telah berkembang dan diberi pengiktirafan kerana menjadi satu daya tarikan pengunjung dari dalam dan luar negeri.

Pelbagai barang jualan yang dijual seperti buah-buahan, sayur-sayuran dan hasil produk kraf tangan. Pada kebiasaanya, barang jualan tersebut adalah daripada hasil tanaman sendiri oleh penduduk Kampung yang tinggal di sekitar daerah Kota Belud. Selain itu, penduduk yang tinggal berdekatan seperti penduduk daerah Ranau dan Kota Marudu juga turut datang berjual.

Para penjual dikenakan bayaran tapak untuk berjual sebanyak RM3. Walaupun banyak kemudahan yang disediakan di tapak tamu Kota Belud seperti tapak berbumbung dan bersimen, tetapi keluasan tidak mencukupi kerana ramai penjual yang melibatkan diri. Oleh sebab itu, mereka kadang kala mengambil kawasan tapak meletakkan kenderaan sebagai kawasan untuk berjual. Hal ini mengakibatkan kesesakan lalu lintas di kawasan tapak tamu. Walau bagaimanapun, orang ramai tidak putus-putus mengunjungi yang datang dari semua tempat.

Aktiviti tamu minggu dan penjualan produk kraf tangan etnik Dusun Tindal walau bagaimanapun turut terbantut dan terhenti akibat daripada penularan pendemik COVID -19 pada hari ini. Keadaan ini telah menyebabkan para tukang kraf dan pengusaha produk kraf tangan tidak dapat menjual hasil produk mereka. Semoga masalah pendemik ini cepat berlalu agar aktiviti penghasilan dan penjualan produk kraf dapat dijalankan seperti biasa.


Adab Bertamu dalam Budaya Melayu dan Islam

Pada zaman moden ini, amalan bertamu dan menziarahi antara satu sama lain semakin terpinggir disebabkan kecanggihan alat komunikasi. Melalui panggilan video, kita dapat berhubung secara bersemuka dengan insan-insan yang kita sayangi walaupun beribu-ribu kilometer jauhnya. Namun, apabila situasi menjadi mudah dan senang kita melupakan amalan bertamu sedangkan amalan tersebut dituntut dalam Islam. Semasa zaman Rasulullah S.A.W, amalan bertamu ini amat digalakkan kerana tetamu yang datang ke rumah dianggap membawa rezeki kepada tuan rumah yang dikunjungi. Bukan sahaja amalan bertamu semakin terhakis dalam masyarakat moden hari ini tetapi pengetahuan berkaitan adab bertamu juga semakin cetek.

Bertamu dalam Kamus Dewan bermaksud  datang atau berkunjung. Secara umumnya, bertamu merupakan kunjungan ke rumah orang lain yang tujuannya untuk megeratkan hubungan silaturahim antara satu sama lain. Masyarakat Melayu merupakan bangsa yang penuh kesopanan dan kesusilaannya mempunyai nilai-nilai hidup yang murni termasuklah amalan bertamu. Masyarakat Melayu sangat menghormati tetamu dan menerima tetamu merupakan satu penghormatan kepada tuan rumah. Safinah Mohamad dalam tulisan Shida Irwana Omar dan Badaruddin Mohamed yang bertajuk “Amalan Hospitaliti Dalam Masyarakat Melayu Tradisional dan Sekarang: Kajian Kes Program Inap Desa di Jalan Bharu, Pulau Pinang“ mengaitkan penerimaan tetamu dan tuan rumah dengan nilai orang yang menabur budi dan orang yang terhutang budi iaitu tuan rumah merupakan orang yang menabur budi manakala tetamu merupakan orang yang terhutang budi. Tambahan pula, orang Melayu merupakan penganut beragama Islam sangat mementingkan amalan bertamu.

Islam sangat menggalakkan umatnya agar sentiasa berusaha untuk mengeratkan silaturahim dan ukhwah antara satu sama lain. Menurut ustaz Muhammad Abdullah al-Amin, amalan ziarah ialah merupakan amalan sunat dan sangat dianjurkan oleh Nabi Muhammad SAW kerana sesiapa yang mengamalkannya mampu dipanjangkan umur dan dimurahkan rezeki oleh Allah SWT. Tuntutan amalan ini menjadi lebih berat jika saudara kita itu berada dalam kesusahan atau pun terlantar sakit. Namun begitu, dalam berziarah dan berkunjung, kita sebagai seorang yang beragama Islam sewajarnya mengikut panduan yang digariskan oleh Islam agar segala tindak-tanduk kita tidak menjadi punca kepada terputus atau merenggangkan hubungan silaturrahim. Adab ziarah dan bertamu bukanlah hanya terletak kepada satu pihak sahaja, sebaliknya kedua-dua pihak, iaitu tuan rumah dan tetamu. Dalam hal ini, kita perlu sentiasa menjaga kelakuan dan adab kita agar amalan kunjung-mengunjungi ini mampu mengeratkan hubungan silaturahim, dan bukanlah sebaliknya.

Bagi tuan rumah, tetamu yang bertandang ke rumahnya merupakan satu amanah Allah yang harus ditunaikan haknya. Bukan itu sahja, tuan rumah juga harus memuliakan tetamu yang mengunjungi rumahnya kerana ianya merupakan perbuatan yang terpuji. Hal ini seperti kisah Nabi Ibrahim AS yang memuliakan tetamu dan telah disebut dalam Al-Quran melalui surah ad-Dzariyat, ayat 24 hingga 27. Berdasarkan ayat tersebut, telah digariskan beberapa adab yang boleh diikuti sebagai tuan rumah ketika melayani tetamu yang bertandang ke rumah masing-masing. Antaranya termasuklah:-

Selepas mempelawa tetamu masuk, nabi Ibrahim AS terus berusaha mempersiapkan juadah. Namun, masyarakat pada hari ini asyik bersembang sehingga lambat atau ada kalanya terus terlupa menghidangkan juadah buat tetamu masing-masing.

Ada antara tuan rumah juga sekadar manis mulut bertanyakan kepada tetamunya sama ada sudah makan atau belum. Tuan rumah akan menarik nafas lega jika tetamunya memberitahu yang mereka sudah makan. Dalam hal ini, sudah tentulah tetamu akan malu jika mereka menjawab kepada tuan rumah yang mereka masih belum makan.

Melalui kisah Nabi Ibrahim AS, kita mengetahui bahawa baginda secara senyap-senyap memberitahu isterinya agar menyiapkan hidangan untuk tetamu baginda yang datang. Namun, ada antara tuan rumah ini dengan lantang dan kuat mengarahkan isterinya menyiapkan hidangan buat tetamu yang berziarah.

Dalam hal ini, ada di kalangan tuan rumah yang kedekut untuk menghidangkan juadah kepada para tetamunya atau pun mereka hanya menghidangkan hidangan yang tidak digemari atau disukai oleh mereka. Sebaliknya, tuan rumah perlu menghidangkan hidangan yang terbaik dan bukannya lebihan atau pun bukan kegemaran mereka semata-mata.

Jika kita menghidangkan bebrapa jenis hidangan buat tetamu, sudah tentulah mereka hanya mencapai yang dekat dengan mereka. Hal ini kerana mereka malu atau pun tangan mereka tidak boleh mencapainya. Jadi, adalah menjadi tugas tuan rumah untuk menghulurkan hidangan yang jauh kepada para tetamu mereka.

Ada antara tuan rumah hanya menghidangkan hidangan tanpa mempelawa tetamu mereka untuk menikmati hidangan tersebut sedangkan sebagai tuan rumah kita perlu pelawa tetamu untuk makan.

Adab berziarah juga bukan hanya tergalas di bahu pihak tuan rumah semata-mata. Bahkan kita sebagai tetamu yang berziarah juga perlu mengkiut adab-adab yang digariskan dalam Islam agar tujuan berziarah dapat dicapai. Pelbagai kisah ketidakpuasan hati pihak tuan rumah boleh kita baca di laman media sosial semasa musim perayaan. Ada yang berakhir dengan pergaduhan dan bermasam muka yang  sememangnya bertentangan dengan tujuan berziarah dalam Islam. Antara adab sebagai tetamu ketika berziarah termasuklah-

Sebagai tetamu, kita perlu memilih waktu yang sesuai untuk bertandang kecuali jika ada keperluan untuk datang pada waktu malam seperti ingin meminta bantuan atau berlakunya kecemasan. Rasulullah S.A.W bersabda yang bermaksud: “Sesiapa yang melepaskan saudara mukmin daripada kesusahan di dunia maka Allah akan melepaskan kesusahannya pada hari kiamat.” (Hadis Riwayat Muslim dan at-Tirmizi).  Adalah lebih elok, jika kita dapat maklumkan terlebih dahulu kedatangan kita. Hal ini adalah sebaliknya jika tuan rumah tersebut membuat rumah terbuka.

Perbuatan ini merupakan antara adab yang dibuat oleh Rasulullah ketika baginda berziarah. Ketika berziarah ke rumah Ubadah bin Somit, baginda mendoakan tuan rumah tersebut dengan doa yang bermaksud: “Orang yang berpuasa berbuka di tempat kalian, orang-orang yang baik makan makanan kalian dan para malaikat akan mendoakan kalian.” (Hadis Riwayat Abu Daud).

Ada antara kita ketika berziarah, akan duduk dan berborak terlalu lama  sehingga menimbulkan perasaan kurang senang di pihak tuan rumah. Nabi S.A.W pernah mengingatkan umatnya mengenai hal ini melalui sabda baginda yang bermaksud: “Sesiapa yang beriman kepada Allah dan hari akhirat, maka muliakanlah tetamunya. Memberi hidangan adalah selama sehari dan semalam. Layanan terhadap tetamu adalah selama tiga hari. Yang lebih dari itu adalah sedekah.  Tidak boleh bagi tetamu itu untuk duduk lama sehingga tuan rumah boleh mengeluarkannya.” (Hadis Riwayat al-Bukhari)

Perbuatan tersebut adalah untuk memelihara maruah dan menjaga aurat penghuni yang berada dalam rumah yang kita kunjungi. Bahkan Rasululullah S.A.W mengelak daripada berdiri berhadapan pintu sebaliknya memilih sama ada di sudut kira mahu pun kanan ketika mendatangi rumah sahabat baginda.

Ringanlah mulut kita untuk memberikan salam ketika berzirah kerana amalan tersebut sebenarnya membezakan antara umat Islam dengan golongan Yahudi dan Nasrani. Setelah memberikan salam, berjabatlah tangan sesama mahram. Adab ini merupakan antara tuntutan Rasulullah S.A.W bagi menggambarkan perasaan kasih, gembira dan hormat. Huzaifa Ibnu Yaman menyatakan bahawa Rasulullah S.A.W bersabda yang bermaksud: “Apabila dua orang beriman bertemu antara satu sama lain dan selepas mereka memberikan salam saling berjabat tangan, maka mereka dibersihkan daripada dosa mereka sebagaimana daun gugur daeipada pokok.” (Riwayat at- Tabarani).

Tuntasnya, amalan berziarah antara satu sama lain mampu memekarkan silaturrahim bukan sahaja antara sanak saudara semata-mata tetapi juga jiran dan masyarakat. Namun, ianya juga menjadi antara punca yang boleh merenggangkan dan memutuskan silaturahim sesama kita disebabkan oleh kegagalan kita untuk menjadi tuan dan rumah tetamu yang baik dan beradab. Amalan ziarah-menziarahi menjadi satu budaya indah masyarakat kita jika disulamkan dengan adab berziarah dalam Islam. Hal ini dikatakan demikian kerana amalan tersebut dapat menjadi antara asbab seseorang manusia untuk mengecap nikmat syurga. Mudahan selepas ini kita tidak lagi disajikan dengan cerita kurang enak oleh pihak tuan rumah ketika menerima tetamu masing-masing di laman sosial.


Lensa Warna-warni Kampung Seberang Ramai, Kuala Perlis

Untuk mendapatkan maklumat terkini, ikuti kami melalui Telegram

Jika dahulu, Kampung Seberang Ramai, Kuala Perlis ialah sebuah perkampungan nelayan tradisional, namun kini berubah menjadi perkampungan warna-warni yang indah selepas pelaksanaan Projek Diraja Program Transformasi Kampung Seberang Ramai, Kuala Perlis yang dikemudikan oleh Majlis Agama Islam dan Adat Istiadat Melayu Perlis dan Yayasan Tuanku Syed Putra, Perlis dengan kerjasama pelbagai agensi kerajaan dan swasta sejak Disember 2020.

Terdapat tujuh buah kampung yang berada di kawasan Kampung Seberang Ramai, iaitu Kampung Tengah, Kampung Hujung Tanjung, Kampung Tandiap, Kampung Baru Seberang, Kampung Seberang Alor, Kampung Seberang Jaya dan Kampung Pulau Ketam.

Ilham transformasi yang dicetuskan oleh Duli Yang Teramat Mulia (DYTM) Tuanku Syed Faizuddin Putra Ibni Tuanku Syed Sirajuddin Jamalullail, Raja Muda Perlis bersama-sama Yang Amat Mulia (YAM) Sharifah Khatreena Nuraniah Jamalullail, anakanda puteri sulung baginda telah membawa perubahan yang besar kepada masyarakat di kawasan Kampung Seberang Ramai.

Yang berikut dipaparkan foto dan video yang disediakan oleh editor Dewan Budaya dan jurufoto, Hanafi Mohd Yusof.


Merealisasikan Ilham Tranformasi Diraja

Pada akhir Disember 2020, Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail berkenan berangkat melancarkan fasa pertama Program Transformasi Kampung Seberang Ramai, Kuala Perlis. Sejak itu, Kampung Seberang Ramai yang digelar “Kampung Warna-warni” oleh DYTM Raja Muda Perlis menjadi tarikan baharu para pengunjung yang datang ke negeri Perlis.

Program transformasi yang diilhamkan oleh DYTM Raja Muda Perlis ini mendapat sokongan padu daripada pelbagai jabatan dan agensi, termasuklah penduduk kampung yang menghuni lokasi tersebut. Selaku agensi yang berada di bawah naungan Raja Perlis, Yayasan Tuanku Syed Putra (YTSP) Perlis dan Majlis Agama Islam dan Adat Istiadat Melayu Negeri Perlis (MAIPs) merupakan teraju utama yang mendukung usaha transformasi Kampung Seberang Ramai.

Untuk mendapatkan maklumat terperinci berkaitan dengan program tranformasi yang memperlihatkan kejayaannya pada fasa pertama, editor daripada Bahagian Majalah, Puan Siti Noorisa Abdul Khlil dan Puan Syaza Wardina Abd. Khalik bersama-sama Ketua Editor Bahagian Buku Sastera, Puan Nurul Julia Alani berkunjung ke Perlis untuk mewawancara Ketua Pegawai Eksekutif MAIPs, Haji Mohd Nazim Mohd Noor.

Sebagai pembuka wawancara tersebut, Haji Mohd Nazim menjelaskan bahawa pemilihan Kampung Seberang Ramai dibuat sendiri DYTM Raja Muda Perlis ekoran sejarah kampung tersebut yang dahulunya merupakan kampung yang pernah didiami oleh Raja Perlis, Raja Syed Alwi Ibni Syed Saffi Jamalullail. Selain itu, di Kampung Seberang Ramai juga terdapat mercu tanda yang diwarisi daripada masa silam, iaitu Anjung Persinggahan Diraja yang dibina sebagai tempat persinggahan raja semasa mengunjungi kampung yang terletak di kuala sungai itu.

“Matlamat utama program transformasi Kampung Seberang Ramai adalah untuk memberikan nilai tambah pada kampung yang menjadi petempatan awal penduduk di negeri Perlis. Matlamat tersebut dititahkan oleh Raja Muda Perlis setelah melihat sendiri keadaan kampung tersebut yang perlu diberikan wajah baharu,” demikian ulas Haji Mohd Nazim apabila menceritakan ilham pembaharuan lokasi yang menempatkan tujuh buah kampung.

Aspek pembaharuan yang diberikan tumpuan pada fasa pertama adalah melakukan penambahbaikan dan pengindahan kampung. Antara pembaharuan tersebut termasuklah mengecat rumah dengan warna yang ceria, terutamanya berdasarkan warna bendera negeri Perlis, membuat dekorasi menggunakan barangan terbuang dan mewujudkan laman berdasarkan tema tertentu.

Selain melakukan perubahan dari aspek fizikal kampung, transformasi yang diilhamkan oleh DYTM, Raja Muda Perlis juga melibatkan perubahan dari aspek mentaliti masyarakat yang menjadi penghuni tetap Kampung Seberang Ramai. Menurut Haji Mohd Nazim, nilai positif yang wujud dalam diri masyarakat hasil daripada tranformasi yang dilakukan terhadap kampung tersebut ialah masyarakat begitu menghargai keceriaan yang mereka nikmati setelah kampung mereka diberikan wajah baharu.

Aspek kebersihan juga diutamakan oleh penduduk kampung kerana setelah berlakunya transformasi, Kampung Seberang Ramai telah dikunjungi oleh pelancong yang melawat ke negeri Perlis. Maka itu, sebagai tarikan baharu di Perlis dan untuk memastikan kampung tersebut kekal menjadi destinasi pelancongan, aspek kebersihannya harus dijaga setiap masa.

Salah satu program yang dirancang secara khusus mengiringi projek transformasi Kampung Seberang Ramai ialah “Trash to Cash”. Menurut Haji Nazim, projek Trash to Cash bermaksud penduduk kampung digalakkan untuk memanfaatkan barangan terpakai atau barangan yang sudah tidak digunakan dan barangan terbuang seperti botol plastik.

Selain dapat membersihkan kawasan kampung dengan lambakan barangan terbuang, penduduk kampung juga memperoleh wang daripada hasil jualan barangan terpakai tersebut. Sesetengah barangan terpakai itu diolah oleh penduduk menjadi objek tertentu untuk menghiasi halaman rumah masing-masing.

Bagi yang telah mengunjungi Kampung Seberang Ramai, mereka pasti telah melihat dinding luar kampung yang diceriakan dengan cat yang berwarna-warni. Pemilihan cat yang berwarna-warni bertujuan untuk mewujudkan semangat cintakan negeri Perlis melalui penggunaan warna bendera Perlis, iaitu kuning dan biru.

Hal inilah yang menyebabkan Kampung Seberang Ramai digelar “Kampung Warna-warni” oleh DYTM Raja Muda Perlis. Malahan terdapat sebuah jambatan yang diberikan nama Jambatan Tuan Syed Putra turut diceriakan dengan warna-warni sehingga digelar “pelangi buatan” oleh para pengunjung.

Sebagai penutup wawancara, Haji Mohd Nazim menyatakan Kampung Seberang Ramai akan mengalami tujuh fasa pembaharuan yang dilakukan secara berterusan. Tambah beliau, uniknya program transformasi ini selain mendapat perhatian utama oleh DYTM Raja Muda Perlis, program itu juga mendapat sokongan daripada banyak pihak dan kerjasama.

Haji Mohd Nazim juga melahirkan rasa gembira kerana ilham transformasi diraja ini mendapat kerjasama yang sangat baik daripada penduduk kampung yang melakukan sendiri kerja mengecat rumah dan membuat kebersihan di kawasan kampung. Bahkan beliau sendiri juga sering berkunjung ke kampung tersebut sebagai tanda sokongan yang berterusan bagi memastikan keceriaan kampung yang bersejarah itu terpelihara dan kekal menjadi destinasi yang dikunjungi oleh pelancong yang datang ke negeri Perlis.


Long Jaafar dan Menteri Ngah Ibrahim Pencetus Sejarah Pendidikan Formal Negeri Perak

Untuk mendapatkan maklumat terkini, ikuti kami melalui Telegram

Sekolah Melayu yang pertama di Perak ditubuhkan pada tahun 1826 di Matang Gelugur, di daerah Matang, Perak. Kewujudan sekolah ini secara umumnya menunjukkan sejarah pendidikan formal di negeri Perak bermula pada tahun 1826.

Inisiatif Che Long Jaafar bin Dato’ Paduka Setia Long Abdul Latif membina Sekolah Melayu di Matang Gelugor pada tahun 1826 ini juga telah menjadi batu asas kepada penubuhan Maktab Melayu Matang (dikenali sebagai Muzium Matang sekarang).

Sebelum termeterainya Perjanjian Pangkor pada tahun 1874, hanya terdapat tiga buah Sekolah Melayu sahaja, iaitu di Matang Gelugur, Kuala Kurau dan di Temelok, Trong. Sekolah tersebut merupakan sekolah pengajian al-Quran yang mengkhususkan pelajaran agama Islam dan tulisan Jawi.

Penubuhan sekolah tersebut juga bertitik tolak daripada inisiatif pembesar Melayu atau orang perseorangan seperti Che Long Jaafar yang telah melihat kejayaan sistem pendidikan formal di Negeri-negeri Selat. Long Jaafar yang dilahirkan sebagai seorang manusia intelektual dan berpandangan jauh telah mengasaskan sejarah pendidikan di negeri Perak dengan mendirikan Sekolah Melayu Matang Gelugor yang dibina pada tahun 1826.

Che Long Jaafar juga ialah sosok penting yang menjadi pengasas perkembangan bandar Taiping. Sebagai seorang jutawan bijih timah Melayu, perkembangan sejarah moden bandar warisan ini banyak berkait dengan kewibawaan beliau. Selain bijih timah, Long Jaafar juga terbukti sebagai seorang pedagang dan usahawan Melayu yang berjaya dalam bidang pertanian dengan memiliki ladang kopi di Asam Kumbang, Taiping dan ladang tebu di Kerian. Tebu tersebut dihantar ke Pulau Pinang melalui Pelabuhan Kuala Gula dan diproses menjadi gula untuk menampung keperluan harian penduduk pada ketika itu.

Selepas termeterainya Perjanjian Pangkor pada tahun 1874, usaha pembukaan sekolah telah dipergiatkan. Pada tahun 1890, terdapat 18 buah sekolah Melayu dan tiga buah sekolah Inggeris yang dikelolakan oleh Mubaligh Kristian. Hingga tahun 1900, terdapat 64 buah sekolah Melayu dan tujuh buah sekolah Inggeris di negeri Perak. Sekolah Inggeris yang pertama pula ditubuhkan pada tahun 1883 dengan nama Central School di Taiping.

Oleh sebab pertumbuhan sekolah begitu menggalakkan pada ketika itu dan atas desakan Residen dari semasa ke semasa maka pada tahun 1890, tertubuhnya Jabatan Pelajaran di Perak. H.B. Collinge, seorang guru Sekolah Kerajaan di Melaka telah dilantik mengetuai Jabatan Pelajaran Perak dengan gelaran Inspector of Schools (Nazir Sekolah-Sekolah). Kemasukan pendatang dari India dan China yang dibawa masuk oleh pihak British menjadi titik tolak bermula sekolah Tamil dan Cina di negeri Perak dengan membawa sistem pendidikan dari negara masing-masing.

Pada tahun 1900, sebuah sekolah Tamil ditubuhkan oleh masyarakat India setempat di Simpang, Lima Parit Buntar, Perak dan pada tahun 1919, sekolah tersebut menjadi sekolah kerajaan. Sementara itu, pada tahun 1902, masyarakat Cina di Sitiawan telah menubuhkan sebuah Taman Anak-anak Yatim di Kampong Koh, Setiawan yang menjadi asas kepada penubuhan sekolah Cina yang pertama di negeri Perak.

Sebelum tahun 1899, sukatan pelajaran sekolah aliran Melayu hanya setakat darjah tiga dengan mengguna pakai kurikulum asas seperti aspek membaca, tulisan, karangan dan ilmu alam. Pada tahun 1891, telah tercetus inovasi baharu dalam sistem pendidikan dengan diperkenalkan tulisan rumi dalam kurikulum sekolah Melayu mulai darjah tiga. Dengan terlaksananya inovasi tulisan rumi telah menimbulkan sedikit perasaan syak wasangka masyarakat Melayu dan golongan ulama Islam terhadap sukatan pelajaran di sekolah.

Pada tahun 1899, darjah empat di sekolah Melayu dimasukkan pula pelajaran Objek (Bunga dan Tumbuhan di Tanah Melayu). Seterusnya pada tahun 1904, tulisan rumi diperkenalkan dari darjah dua.

Evolusi pendidikan negeri Perak semakin berkembang dengan tertubuhnya institusi pendidikan yang lebih tinggi.  Taiping boleh dianggap sebagai pusat intelektual untuk orang Melayu kerana pada tahun 1898 ditubuhkan Maktab Perguruan di Taiping untuk melatih guru sekolah Melayu. Pada tahun 1900, maktab tersebut telah ditutup ekoran tertubuhnya Maktab Guru Melaka.

Pada 11 Oktober 1913, Maktab Perguruan Melayu ditubuhkan semula di negeri Perak bertempat di bangunan rumah Ngah Ibrahim. Maktab Perguruan di Matang ini adalah satu-satunya sekolah yang memberikan pelajaran lebih daripada darjah lima. Dikatakan penubuhan maktab ini merupakan hasil daripada minat Sultan Idris yang mengambil berat terhadap pelajaran kanak-kanak dalam negerinya.

Maktab tersebut dibuka bulan Oktober 1913 untuk melatih guru Melayu. Kakitangannya terdiri daripada seorang guru besar dan guru penolong Melayu serta guru al-Quran. Pengetua pertamanya ialah Alexander Keir dan beliau telah dilantik sebagai Nazir sekolah-sekolah di Perak serta seterusnya sebagai pemangku Pengarah Pelajaran. Maktab ini memulakan sesi pembelajaran pada 1 November 1913 hingga tahun 1920.

Pada tahun pertama, Maktab Melayu ini menerima sebanyak 27 orang penuntut kelahiran negeri Perak yang terdiri daripada lulusan darjah lima sekolah Melayu. Kesemua penuntut menerima elaun sebanyak RM1.50 sebulan dan elaun tersebut dinaikkan kepada RM3.00. Buku bacaan mata pelajaran Bahasa Melayu ketika itu, bertajuk Sejarah Melayu (tulisan jawi) dan Hikayat Abdullah (tulisan rumi). Penuntut diajar dalam mata pelajaran kira-kira, Bahasa Melayu, berkebun, Pendidikan Agama, tulisan, peta, pengetahuan am dan berkawad. Dianggarkan sebanyak 25 orang penuntut yang diambil pada setiap tahun untuk dilatih menjadi guru di maktab ini. Dalam masa sembilan tahun, maktab ini telah melahirkan sebanyak 200 orang guru.

Bagi memenuhi keperluan latihan mengajar, setiap penuntut dihantar selama seminggu secara bergilir-gilir ke Sekolah Melayu Matang, Sekolah Melayu Matang Road, Sekolah Melayu Matang, Gelugor dan Sekolah Melayu Simpang. Maktab Perguruan Melayu Matang juga dijadikan sebagai tempat latihan bagi calon Penolong Nazir Sekolah Melayu dan menyediakan kursus bagi Guru Pelawat dan Penolong Guru Pelawat.

Selepas Maktab Perguruan Matang dibubarkan pada tahun 1922, kekosongan rumah Ngah Ibrahim telah digunakan sebagai Sekolah Melayu (L) Matang. Pada tahun 1941, Sekolah Melayu (L) Matang terpaksa dipindahkan semula ke bangunan lamanya, iaitu di Jalan Menggala kerana rumah Ngah Ibrahim telah diambil alih dan dijadikan sebagai markas pertahanan tentera Jepun.

Pada ketika itu, persekolahan terganggu dan terhenti dengan serta-merta ekoran tercetus Perang Dunia Kedua yang dihujani dengan bom serta tembakan. Kesan runtuhan tembok kota di bahagian hadapan kota Ngah Ibrahim adalah kerana tembok tersebut telah dirempuh oleh kapal terbang tentera Jepun yang jatuh terhempas.

Semasa pendudukan Jepun di Tanah Melayu, pembelajaran yang diwujudkan oleh Jepun lebih menekankan semangat dan pandangan supaya cinta akan Dai Hippon. Pelajaran rendah yang ditetapkan oleh pemerintah Inggeris ketika sebelum perang dikekalkan.  Akan tetapi, bidang pelajarannya diubah.

Setelah tamatnya Perang Dunia Kedua, iaitu pada tahun 1946, rumah Ngah Ibrahim digunakan semula sebagai Sekolah Matang. Pada ketika itu, pelajar dari Sekolah Melayu (L) Matang dan Sekolah Melayu (P) Matang telah digabungkan. Pada hari pertama persekolahan hanya terdapat 30 orang murid sahaja yang hadir untuk mengikuti sesi persekolahan.

Pada tahun 1957, Sekolah Melayu Matang telah ditukar kepada Sekolah Umum Matang yang pada akhirnya menjadi Sekolah Kebangsaan Matang. Memandangkan keadaan murid yang semakin bertambah dan faktor keselamatan pelajar, maka sebuah bangunan baharu untuk dijadikan sebagai Sekolah Kebangsaan Matang telah dibina dan siap pada tahun 1983.  Bangunan sekolah yang baharu terletak di luar kota Ngah Ibrahim dan mula digunakan pada 3 Januari 1984.

Seterusnya, pada tahun 1884, rumah Ngah Ibrahim dijadikan sebagai kelas pengajian al-Quran dan fardu ain. Di samping itu, rumah tersebut juga digunakan sebagai tempat aktiviti kelas KEMAS, iaitu sebanyak dua kali seminggu dan sekali-sekala dijadikan sebagai tempat mesyuarat atau perhimpunan penduduk kampung. Kini, Sekolah Kebangsaan Matang tersebut menjadi Pejabat Pentadbiran Muzium Matang manakala rumah Ngah Ibrahim dijadikan sebagai sebuah muzium.


Selera Pulau Mutiara yang Menggamit Pelancong

Untuk mendapatkan maklumat terkini, ikuti kami melalui Telegram

Bagi pencinta makanan khususnya di Malaysia, Pulau Pinang begitu sinonim sebagai satu daripada destinasi persinggahan untuk pengunjung menikmati pelbagai rasa makanan yang menjadi keistimewaan pulau tersebut.

Apa tidaknya, Pulau Pinang sememangnya terkenal dengan pelbagai jenis makanan yang dihasilkan berasaskan rempah, terutamanya kuah nasi kandar dan ais cendol yang menjadi pemanis mulut dan penghilang rasa haus. Antara makanan yang paling popular semestinya nasi kandar dengan kuah kari yang pekat, rojak pasembor, sotong kangkung dan ais kepal.

Disebabkan oleh keaslian, keunikan dan variasi makanan yang terdapat di negeri ini, tidak hairanlah jika Pulau Pinang digelar sebagai “syurga makanan“ dan menjadi destinasi pilihan rata-rata pengunjung yang gemar melakukan aktiviti pencarian serta mencuba berbagai-bagai menu makanan baharu.

Ruangan “Kembara“ pada kali ini akan menyajikan pembaca dengan foto pelbagai jenis makanan yang boleh dinikmati di Pulau Pinang.


Ketahui Budaya Kerja Masyarakat Jepun

Kuala Lumpur – Rancangan Luar Jendela Komuniti Jepun bertajuk “Budaya Kerja Orang Jepun” telah diadakan secara dalam talian menerusi Studio Siaran Langsung Media Sosial Dewan Bahasa dan Pustaka (DBP) pada 27 November 2021, pukul 9.00 malam.

Pada kali ini, DBP menampilkan lima orang warga Jepun yang dijemput secara eksklusif dari Tokyo yang mahir bertutur dalam bahasa Melayu untuk berkongsikan mengenai budaya kerja warga tempatan yang terkenal dengan kerajinan, disiplin dan ketepatan masa.

Menurut Eiko Shomura atau nama Melayunya, Eizwany, warga Jepun sangat suka bekerja sehingga lewat malam, malah ada yang membawa pulang komputer riba dan telefon bimbit syarikat untuk menyiapkan kerja di rumah. Beliau juga menjelaskan bahawa jika terdapat isu di pejabat yang perlu ditangani dengan segera, pekerja akan terus pergi ke pejabat walaupun jam menunjukkan pukul 2.00 pagi dan jika diminta oleh pegawai.

Kita mungkin tertanya-tanya, adakah budaya sebegini tidak memberikan tekanan kepada pekerja? Bagaimanakah mereka mampu meneruskan kerja dengan penuh semangat setiap hari?

Ayaka Yui atau Aishah berkongsi bahawa pekerja Jepun sentiasa menjaga hubungan baik sesama mereka dalam syarikat. Hubungan yang jernih tanpa bermasam muka sudah tentu dapat melancarkan kerja dan mengurangkan tekanan di tempat kerja. Selain itu, Mikiko Kitanaka atau Kamariah akan makan tengah hari bersama-sama rakan sepejabat dan berkongsi berkenaan dengan kerja, keluarga dan masalah untuk mengelakkan tekanan di tempat kerja.

Jepun merupakan sebuah negara yang maju yang dikelilingi dengan syarikat besar dan teknologi terkini bertaraf dunia. Namun begitu, kebanyakan warga Jepun masih tinggal jauh dari tempat kerja dan sekolah. Hal ini menyebabkan mereka terpaksa menghabiskan masa selama satu jam atau lebih untuk tiba di destinasi.

Akari atau dikenali sebagai Atiyah oleh guru Bahasa Melayunya akan menghabiskan masa tersebut dengan membaca buku, menonton video atau mendengar muzik di dalam kereta api. Sesetengah warga Jepun pula akan mengambil kelas dalam talian untuk menambah kemahiran atau belajar bahasa asing seperti bahasa Inggeris kerana hal yang demikian dapat menyumbang kepada kenaikan gaji dan pangkat serta perkembangan karier mereka di Jepun. Namun demikian, ada juga antara mereka yang mengambil masa tersebut untuk berehat kerana perjalanan jauh menyebabkan badan mereka penat sebelum memulakan kerja.

Beberapa aspek kerja warga Jepun adalah hampir sama dengan Malaysia.

Takuji Arai atau Tahir berpendapat bahawa syarikat teknologi maklumat dan komunikasi (TMK) di Jepun dinaungi oleh generasi muda dan sangat mudah untuk dinaikkan pangkat jika seseorang berkemahiran tinggi. Syarikat besar pula mempunyai sistem birokrasi dan biasanya diketuai oleh generasi baby boomer.

Apa-apa pun, antara perkara signifikan yang boleh dicontohi oleh warga Malaysia dari segi budaya kerja warga Jepun ialah ketepatan masa.

Atiyah berkongsi pengalaman beliau yang pernah melihat sendiri pekerja yang tiba 30 minit atau satu jam lebih lewat dari waktu mesyuarat dimulakan. Berbeza dengan pekerja Jepun yang tiba selewat-lewatnya 15 minit lebih awal,  agenda yang dijadualkan boleh dimulakan lebih awal dan tamat sebelum waktu yang ditetapkan.

Satu dunia telah terkesan dengan pandemik COVID-19 dan Jepun semestinya tidak terkecuali. Pandemik ini telah memaksa kita untuk Bekerja dari Rumah (BDR) dan mengurangkan kontak dengan orang lain bagi mengelakkan penyebaran. Aishah berpendapat bahawa BDR adalah sukar dan beliau lebih memilih untuk mengadakan perbincangan berkaitan dengan kerja secara bersemuka. Akan tetapi, bagi Tahir yang bekerja sebagai pensyarah sambilan di beberapa universiti, BDR membolehkan beliau untuk berkomunikasi dengan mereka yang berjauhan dengan efektif dan dapat menjimatkan masa. Pun begitu, beliau bersetuju bahawa suami isteri yang BDR dalam satu rumah boleh menimbulkan tekanan yang lebih tinggi berbanding di tempat kerja.

Rancangan tersebut diakhiri dengan persembahan khas oleh Tahir yang menyampaikan lagu Getaran Jiwa oleh Almarhum Tan Sri P. Ramlee.


Mendampingkan Karya Seni dengan Masyarakat

Untuk mendapatkan maklumat terkini, ikuti kami melalui Telegram

Simpang Empat ‒ Raja Muda Perlis, Duli Yang Teramat Mulia (DYTM) Tuanku Syed Faizuddin Putra Ibni Tuanku Syed Sirajuddin Jamalullail bertitah, “Seni tidak boleh lagi berada dalam ruang lingkup atau kelompoknya sendiri, sebaliknya seni visual atau apa-apa juga genre seni dan budaya ini harus turun kepada masyarakat.”

Aktivis kini tidak harus mengasingkan diri dengan berkarya di dalam studio, galeri atau di premis yang tertutup sahaja tetapi turunlah mendampingi masyarakat atau komuniti setempat, berkarya sambil melakukan aktiviti kemasyarakatan.

Demikian titah DYTM Tuanku Syed Faizuddin ketika berkenan berangkat merasmikan Program Seni Bersama Komuniti: Rural Art Experience Negeri Perlis Tahun 2020 ‒2021 yang dianjurkan oleh Kementerian Pelancongan, Seni dan Budaya Malaysia, Balai Seni Negara serta Persatuan Pelukis Negeri Perlis (PPNPs) di Nipah Klasik, Kampung Bunga Emas, Simpang Empat, semalam.

Program yang berlangsung selama dua hari tersebut dihadiri oleh 50 orang pelukis dari dalam dan luar Perlis dengan pelbagai aktiviti seni lukis dan gotong-royong diadakan bersama-sama penduduk setempat.

“Program Seni dan Komuniti yang dilaksanakan seumpama ini merupakan inisiatif yang amat baik dan bertepatan dengan slogan ‘Seni untuk Masyarakat’,” titah DYTM Raja Muda Perlis yang turut berkenan merasmikan Telaga Puteri Bunga Emas dan juga melawat pameran lukisan yang disediakan.

Karya seni tidak boleh selama-lamanya sekadar dipamerkan di galeri yang gah dan terasing. Akan tetapi, pelukis dan karya wajar dibawa dan dipamerkan kepada masyarakat dalam ruang yang lebih terbuka dan mudah untuk didekati.

Dalam pada itu, DYTM Tuanku Syed Faizuddin mengharapkan suatu masa nanti Perlis bukan sahaja terkenal sebagai hab kepada ekopelangcongan, agropelancongan serta pelancongan sukan, malah hasil karya seni yang tercipta pada dinding, di lorong, di luar dan dalam premis serta yang sedia terpamer di galeri akan menyemarakkan dan mempercepat lagi usaha bagi menjadikan negeri ini hab kepada pelancongan seni.

Baginda turut berharap dan yakin, melalui inisiatif yang digerakkan oleh semua pihak ke arah menjadikan landskap negeri Perlis indah dan berwajah baharu akan berjaya menarik lebih banyak pelancong dan meningkatkan ekonomi negeri dan rakyatnya.


Pameran Realiti Maya dan Realiti Terimbuh: Inisiatif Melestarikan Tradisi Budaya Melayu

Kuala Lumpur – Kementerian Pelancongan, Seni dan Budaya Malaysia dengan kerjasama Perpustakaan Negara Malaysia (PNM) mengambil inisiatif untuk mengadakan Pameran Realiti Maya dan Realiti Terimbuh Rumah Melayu Tradisional berinspirasikan petua membina rumah sebagai satu inisiatif untuk mempersembahkan tradisi Melayu terutama kepada generasi baharu. Majlis perasmian pameran tersebut telah berlangsung pada 30 November 2021, pukul 11.00 pagi di Aras 10, Menara PNM.

Ketua Pengarah PPNM, Puan Salasiah binti Abdul Wahab dalam ucapan alu-aluannya mengatakan bahawa Pusat Kebangsaan Manuskrip Melayu Malaysia telah ditubuhkan pada tahun 1983. Pusat Kebangsaan Manuskrip Melayu merupakan satu daripada tiga pusat kebangsaan yang ditubuhkan di PNM bagi menjalankan 17 fungsinya yang antaranya mencakupi pemeliharaan warisan intelektual negara, pembudayaan amalan membaca dan penyemarakan bahasa Melayu.

Menurut Puan Salasiah, “Pusat Kebangsaan Manuskrip Melayu telah menjalankan pelbagai program dan aktiviti merangkumi aktiviti mengesan, memperoleh dan mempromosikan manuskrip Melayu kepada masyarakat.”

Jelas beliau lagi, “Perpustakaan Negara Malaysia amat mengalu-alukan kedatangan orang awam, para penyelidik dan pengkaji yang mahu menggali serta meneroka khazanah manuskrip Melayu sama ada untuk rujukan mahupun penyelidikan.“

Melalui pameran ini, Perpustakaan Negara Malaysia menampilkan pelbagai manuskrip Melayu yang berkaitan dengan rumah Melayu termasuk petua, ilmu perubatan dan lain-lain yang amat wajar dilestarikan khususnya untuk generasi akan datang.

Menurut Ketua Setiausaha Kementerian Pelancongan, Seni dan Budaya Malaysia, Datuk Wira Dr. Noor Zari Hamat, “Era digitalisasi perlu dimanfaatkan untuk memperkasakan sistem penyampaian maklumat agensi yang berkaitan supaya dapat dicapai oleh segenap rakyat Malaysia.“

Inisiaitf Pameran Realiti Maya dan Realiti Terimbuh Rumah Melayu Tradisional yang dibangunkan oleh Pusat Kebangsaan Manuskrip Negara merupakan satu usaha terkehadapan bagi menyokong keperluan siber rakyat khususnya Generasi Z supaya mereka lebih celik budaya, iaitu mengenali, memahami dan menghayati aspirasi seni dan warisan budaya tradisional Melayu.

Tambah beliau lagi, “Kita berada pada zaman revolusi teknologi baharu yang sinonim dengan teknologi seperti kecerdasan buatan dan dataraya termasuk teknologi realiti maya dan realiti terimbuh. Pengalaman realiti maya perlu diambil dan diterokai sepenuhnya supaya kita tidak akan ketinggalan.”

Beliau menjelaskan bahawa seni bina rumah Melayu yang unik terbentuk daripada beberapa ruang asas yang terdiri daripada serambi, anjung, bilik, dapur dan sebagainya. Setiap ruang ini pula mempunyai fungsi tersendiri untuk kegunaan peribadi mahupun kegunaan keluarga.

Ilmu yang terkandung dalam seni bina ini ialah warisan berharga nenek moyang kita yang sangat menarik untuk terus dikaji serta diwacanakan.

Seni bina Melayu sesungguhnya tidak dapat dipisahkan dengan tamadun bangsa Melayu dan perkembangan tamadun itu sendiri. Sebagaimana kita sedia maklum, bangsa Melayu sangat kaya dengan kepelbagaian ranah ilmu bangsa Melayu yang seterusnya diterjemahkan secara artistik dalam pelbagai bidang antaranya senibina rumah Melayu. Pameran digital ini bukan sekadar mahu menunjukkan seni bina rumah tradisional Melayu tetapi juga mahu menonjolkan kandungan naskhah manuskrip yang merakam pelbagai ilmu dan petua di sebalik pembinaan sesebuah rumah.

Majlis ini juga boleh ditonton kembali menerusi PNM TV Channel melalui pautan ini.


Mengasihi Warga Tua, Budaya Orang Melayu

Untuk mendapatkan maklumat terkini, ikuti kami melalui Telegram

Populasi warga tua semakin meningkat bukan sahaja di seluruh dunia bahkan juga di Malaysia seiring dengan kecanggihan dan kepesatan teknologi kemudahan kesihatan yang ditawarkan. Walaupun jangka hayat mereka semakin bertambah, warga emas selalunya mengalami penurunan keupayaan daya fizikal seperti pergerakan, pendengaran dan penglihatan selain mudah terdedah kepada penyakit seperti kencing manis, darah tinggi dan jantung. Hal ini menyebabkan mereka memerlukan sokongan sosial daripada individu lain terutamanya darah daging mereka sendiri dalam usaha meneruskan kelangsungan hidup mereka hari demi hari.

Namun begitu, situasi pada hari ini yang menuntut masyarakat bekerja keras dalam usaha meningkatkan taraf ekonomi keluarga menyebabkan berlakunya pengabaian terhadap warga tua oleh anak mereka. Pada hakikatnya, kedudukan warga tua adalah tinggi dalam budaya Melayu.

Jabatan Kebajikan Malaysia (JKM), Dasar Warga Tua Negara (DWTN) dan Pertubuhan Bangsa-Bangsa Bersatu mentakrifkan warga tua sebagai mereka yang telah meningkat usia dan berumur 60 tahun ke atas. Dari perspektif Islam pula, warga emas merujuk kronologi kehidupan manusia yang bermula daripada bayi, kanak-kanak, dewasa dan tua.

Malaysia merupakan antara negara yang masih berpegang pada konsep ketaatan kepada orang tua dan nilai budaya timur, justeru anak-anaklah yang bertanggungjawab untuk menjaga orang tua baik dari segi adat mahupun agama sepertimana tulisan Roziah Omar dalam bukunya yang bertajuk Kesihatan dan Gaya Hidup: Isu-isu Semasa Kesihatan Masyarakat.

Bukan itu sahaja, masyarakat Malaysia yang dikenali sebagai masyarakat yang penuh dengan adat dan sopan-santun memandang tinggi dan menghormati sesiapa pun yang lebih berusia daripada mereka sehinggakan individu yang melanggar aturan tersebut dianggap melakukan kesalahan besar yang boleh merosakkan diri dan nama baik keluarga.

Dalam budaya Melayu, terdapat nilai kesopanan terhadap orang yang lebih tua khususnya dalam kalangan saudara-mara. Antaranya adalah seperti menunduk ketika berjalan di hadapan orang tua tanda menghormati dan memuliakan; bertutur kata dengan bahasa yang halus dan merendahkan nada suara; meminta izin sebelum keluar ke mana-mana; dan mencium tangan orang yang lebih tua ketika bersalaman.

Orang Melayu juga sangat menjaga tutur bahasanya dengan orang yang lebih berusia. Hal ini boleh dilihat melalui sistem gelaran yang diguna pakai oleh orang Melayu dalam kalangan adik-beradik seperti along, angah, abang, kakak dan sebagainya. Sistem gelaran disebutkan sebagai tanda orang yang lebih muda menghormati golongan yang lebih tua daripada mereka.

Walau bagaimanapun, beberapa faktor dilihat telah menyebabkan anak pada masa kini berhadapan dengan kesukaran untuk menunaikan tanggungjawab menjaga orang tua mereka sehingga berlakunya pengabaian dan penderaan. Antara faktor tersebut ialah struktur keluarga luas semakin beransur pupus disebabkan proses penghijrahan anak-anak muda ke kawasan bandar, jarak geografi dan ketiadaan keluarga asas yang tinggal berdekatan dengan warga tua, golongan wanita yang turut sama menggalas peranan mencari rezeki yang menyebabkan orang tua mereka terpaksa mengambil alih tanggungjawab menjaga dan memelihara cucu mereka, peningkatan jangka hayat hidup manusia, dan perubahan sosial dalam komuniti kita pada hari ini.

Undang-undang yang terpakai secara amnya bagi kes penderaan warga tua di Malaysia adalah sama seperti dalam kes keganasan rumah tangga yang melibatkan isteri atau suami, iaitu Kanun Keseksaan dan Akta Keganasan Rumahtangga 1994 (Akta 521).

Hal ini membawa maksud secara asasnya, warga tua di Malaysia sememangnya dilindungi oleh undang-undang daripada didera oleh individu lain termasuk ahli keluarga sendiri. Akta Keganasan Rumah Tangga 1994 telah mendefinisikan orang dewasa tidak berkeupayaan sebagai seseorang yang pada keseluruhannya atau sebahagian nyata tidak berkeupayaan atau lemah oleh sebab kehilangupayaan fizikal atau mental atau tidak sihat atau usia tua yang tinggal sebagai seorang anggota keluarga pesalah. Definisi ini jelas menunjukkan bahawa sekiranya seorang warga tua tinggal sebagai anggota keluarga, maka ia dikategorikan sebagai orang dewasa yang tidak berkeupayaan dan mereka dilindungi di bawah akta tersebut. Pengabaian dan penderaan terhadap mereka membolehkan individu yang mendera mereka didakwa di mahkamah.

Dr. Noran Naqiah Hairi bersama Dr. Clare Choo dalam kajian mereka, “Prevent Elder Abuse and Neglect Initiative” menyatakan bahawa 9.6 peratus daripada 291 responden yang berusia lebih daripada 60 tahun mengalami lebih daripada satu bentuk penderaan.  Hasil kajian mereka juga mendapati bahawa penderaan yang paling biasa atau umum juga merupakan penderaan psikologi berikutan masalah kewangan yang dihadapi oleh penjaga mereka.

Anak-anak perlu dididik sejak kecil agar menghormati dan menyayangi kedua-dua orang tua mereka. Jika tidak dipantau dan dibiarkan berlarutan, masalah pengabaian warga tua akan lebih membarah dalam masyarakat kerana soal kebajikan keluarga tidak lagi dipedulikan.

Pengabaian dan penderaan terhadap warga tua ini merupakan perkara yang memalukan di Malaysia kerana negara ini berpegang pada nilai norma yang menghormati dan menyanjung tinggi ahli masyarakat yang lebih tua. Undang-undang yang lebih spesifik perlu dikuatkuasakan bagi melindungi warga tua daripada menjadi mangsa pengabaian dan penderaan anak dan menantu mereka.

Bersama-samalah kita berusaha untuk membela nasib warga tua di Malaysia yang sering dipandang umpama kain buruk yang tiada nilainya. Hal ini dikatakan demikian kerana tanpa yang tua, manakan ada kita yang muda pada hari ini.


Ayat Tanya dalam Penulisan Karangan

Bolehkah ayat tanya digunakan dalam penulisan karangan? Apakah syaratnya?


Tarikh 3 Disember Diisytiharkan sebagai Hari Batik Malaysia

Kuala Lumpur – Perdana Menteri Malaysia, Yang Amat Berhormat (YAB) Dato’ Sri Ismail Sabri Yaakob mengisytiharkan 3 Disember pada setiap tahun sebagai Hari Batik Malaysia dalam ucapan khas yang disiarkan melalui Radio Televisyen Malaysia (RTM) di saluran TV1, malam semalam.

Pada majlis perisytiharan tersebut, YAB Dato’ Sri Ismail Sabri memaklumkan, pemilihan tarikh 3 Disember dipersetujui oleh Jemaah Menteri pada Jumaat lalu sebagai tanda penghargaan atas sumbangan, sokongan dan minat dalam kraf batik yang ditonjolkan oleh isteri kepada Perdana Menteri Malaysia yang kelima, Tun Abdullah Badawi, iaitu Allahyarhamah Tun Endon Mahmood.

Menerusi ucapan tersebut, beliau turut merakamkan ucapan terima kasih dan tahniah kepada Kementerian Pelancongan, Seni dan Budaya Malaysia (MOTAC) atas usaha yang jitu dalam menjayakan hari bersejarah ini.

Saya berasa amat gembira menyaksikan usaha MOTAC melalui kraf tangan Malaysia dalam membangunkan industri kraf batik negara agar terus mampan dan berdaya saing dalam mendepani ekonomi global.

Tambahnya lagi, sehubungan dengan pengisytiharan ini, kerajaan telah menetapkan hari Khamis sebagai hari pemakaian baju batik bagi semua penjawat awam, swasta dan juga Keluarga Malaysia termasuk ahli parlimen.

Tonton perisytiharan Hari Batik Malaysia menerusi pautan ini.


Malaysia Art Ecosystem Festival Bermula Hari Ini

Untuk mendapatkan maklumat terkini, ikuti kami melalui Telegram

Kuala Lumpur – Malaysia Art Ecosystem Festival (MAEF) merupakan program yang julung-julung kalinya diadakan oleh Balai Seni Negara, bermula pada 3 hingga 5 Disember 2021. Festival yang berlangsung di World Trade Center Kuala Lumpur ini mengumpulkan para penggiat seni yang berkecimpung dalam ekosistem seni visual negara.

Menurut Pegawai Penerangan Balai Seni Negara, Encik Safwan Hamsi, MAEF memfokuskan pameran karya, produk dan perkhidmatan yang disediakan oleh pemain seni untuk diperkenalkan kepada khalayak.

Tambah beliau, “Kita ingin memperlihatkan kesatuan dalam ekosistem seni yang bukan sahaja terdiri daripada pelukis dan galeri seni visual, bahkan institusi pendidikan yang melahirkan penggiat seni, serta penyedia perkhidmatan yang berkaitan dengan seni.”

Balai Seni Negara memperkenalkan istilah usahawan seni bagi mengajak penggiat seni ini supaya bergerak secara keusahawanan.

MAEF juga bakal menyajikan kepada para pengunjung beberapa program, antaranya perkongsian usahawan seni mengenai pengalaman dan cabaran mereka dalam mendepani pascapandemik COVID-19.


Batik Malaysia: Warisan Sepanjang Zaman

Pada 1 Disember 2021 yang lalu, menerusi Berita Perdana TV1 yang disiarkan oleh Radio Televisyen Malaysia (RTM), Yang Amat Berhormat (YAB) Perdana Menteri Malaysia, Dato’ Sri Ismail Sabri Yaakob mengisytiharkan tarikh 3 Disember pada setiap tahun sebagai Hari Batik Malaysia.

Dalam ucapan pengisytiharan tersebut, beliau berkata, “Mesyuarat Jemaah Menteri pada 26 November 2021 yang lalu, bersetuju untuk memasyhurkan satu tarikh dalam bulan Disember sebagai Hari Batik Malaysia. Pemilihan tarikh tersebut adalah sebagai penghargaan atas segala sokongan dan usaha yang telah disumbangkan oleh Allahyarhamah Tun Datin Paduka Seri Endon Mahmood, iaitu isteri kepada mantan Perdana Menteri yang kelima, Tun Abdullah Ahmad Badawi.”

Pada 3 Disember 2003, Allahyarhamah telah memulakan sebuah gerakan Malaysia Batik − Crafted for the World, untuk membawa batik tempatan ke arena antarabangsa.

Batik secara umumnya dikenali sebagai seni menghias corak kain dengan motif hiasan dan bahan pewarna khusus. Seni batik ini dihasilkan dengan menggunakan teknik mencorakkan tekstil melalui proses penerapan lilin dan pencelupan benang. Teknik penghasilan batik ini pada dasarnya telah diketahui selama lebih dari seribu tahun dan telah menjadi sebahagian daripada budaya dunia terutama di Nusantara, malah merangkumi Negara-negara Asia Tenggara.

Seni batik berbeza-beza mengikut negara dan budaya di sesuatu kawasan. Di Malaysia, batik Malaysia dikenali sebagai satu bidang kraftangan tradisional yang terkenal dan digemari oleh segenap lapisan masyarakat.

Menelusuri sejarah batik Malaysia yang penuh keunikan yang tersendiri, motif batik di Malaysia banyak dipengaruhi oleh alam sekitar seperti flora dan fauna. Motif ini terhasil daripada kepekaan dan pemerhatian masyarakat tradisional terhadap alam di sekeliling mereka. Kebanyakan daripada penggiat seni batik ini mempercayai bahawa apa-apa sahaja yang menarik mengandungi falsafah yang tersendiri, justeru boleh dijadikan sebagai corak batik. Di samping itu, batik juga menjadi lambang penghargaan manusia kepada alam serta menjadi usaha untuk menerapkan unsur alam dalam kehidupan.

Di negara ini juga, batik digunakan secara meluas bukan sahaja sebagai pakaian harian, kain sarung atau pakaian majlis keramaian dan majlis formal, malah ada yang menggunakan batik sebagai alas meja, sarung cadar dan bantal, selendang dan lain-lain untuk kegunaan harian. Bukan itu sahaja, batik turut digemari oleh pelancong asing malah dijadikan sebagai buah tangan untuk dibawa pulang ke negara masing-masing kerana nilai keseniannya yang unik dan menarik.

Pada masa kini, terdapat banyak corak baharu batik yang digelar sebagai batik moden bagi memenuhi cita rasa manusia yang bertukar-tukar mengikut arus perubahan semasa. Pun begitu, batik tradisional masih kekal relevan dan tetap diminati sepanjang zaman.

Pada hakikatnya, batik ialah lambang identiti bangsa Melayu yang sememangnya perlu dibanggakan dan diraikan sepanjang masa merentasi zaman. Di Malaysia, Kementerian Pelancongan, Seni dan Budaya (MOTAC) banyak memainkan peranan dalam menjaga warisan kesenian negara yang tidak ternilai ini. Hingga kini, MOTAC menjalankan usaha melalui kraf tangan Malaysia bagi membangunkan industri kraf batik negara agar terus mampan dan berdaya saing dalam mendepani cabaran ekonomi global, sehinggalah membawa kepada perisytiharan tanggal 3 Disember sebagai Hari Batik Malaysia.

Pengisytiharan tersebut membawa harapan kerajaan kepada seluruh rakyat Malaysia untuk mengamalkan pemakaian serta menghidupkan batik Malaysia. Usaha ini bertepatan dengan konsep Keluarga Malaysia apabila semua rakyat Malaysia yang berbilang kaum bersatu hati dalam menggayakan keunikan dan keindahan melalui pemakaian batik tempatan.

Saya percaya, pengisytiharan Hari Batik Malaysia akan dapat menjadi pemangkin kepada pemerkasaan industri kraf batik tempatan dan rantaian pengeluaran industri batik negara.”

– YAB Perdana Menteri Malaysia, Dato’ Sri Ismail Sabri Yaakob.


KKKM 2021 Jayakan Sambutan Hari Batik Malaysia

Untuk mendapatkan maklumat terkini, ikuti kami melalui Telegram

Kuala Lumpur – Perbadanan Kemajuan Kraftangan Malaysia (Kraftangan Malaysia), agensi di bawah Kementerian Pelancongan, Seni dan Budaya (MOTAC) buat pertama kalinya mengadakan sambutan Hari Batik Malaysia bersempena dengan Program Komuniti Kraf Keluarga Malaysia (KKKM) 2021 yang berlangsung dari 1 hingga 6 Disember 2021, mulai jam 10.00 pagi hingga 10.00 malam di Kompleks Kraf Kuala Lumpur, Jalan Conlay.

Majlis pada hari ini dimeriahkan dengan kehadiran Timbalan Menteri Pelancongan, Seni dan Budaya, Yang Berhormat Datuk Seri Dr. Santhara J.P.; Ketua Setiausaha Kementerian Pelancongan, Seni dan Budaya, Yang Berbahagia Datuk Wira Dr. Noor Zari Hamat; Pengerusi Ahli Lembaga Pengarah Kraftangan Malaysia, Puan Hajah Rubiah Haji Wang; dan Timbalan Ketua Pengarah (Operasi) Kraftangan Malaysia, Puan Aididah Ibrahim.

Hari Batik Malaysia telah diisytiharkan oleh Yang Amat Berhormat Perdana Menteri Malaysia pada 1 Disember 2021 lalu dan akan disambut pada 3 Disember setiap tahun oleh seluruh Keluarga Malaysia. Pemilihan tarikh ini adalah sebagai penghargaan atas segala sokongan dan usaha yang disumbangkan oleh Allahyarhamah Tun Datin Paduka Seri Endon Mahmood, iaitu isteri kepada Perdana Menteri Malaysia yang kelima. Pada 3 Disember 2003, Allahyarhamah telah memulakan sebuah Gerakan Malaysian Batik – Crafted for the World untuk membawa batik tempatan ke arena antarabangsa.

Pengisytiharan ini pastinya memberikan manfaat khususnya kepada usahawan dan komuniti kraf batik. Usaha ini juga bertepatan dengan konsep Keluarga Malaysia apabila pada hari ini dapat dilihat semua rakyat Malaysia berbilang kaum bersatu hati dalam menggayakan keunikan dan keindahan produk kraf tekstil batik.

Komuniti kraf tekstil batik yang kini ada di seluruh negeri merupakan antara usaha MOTAC menerusi Kraftangan Malaysia di bawah inisiatif Pelan Jana Semula Ekonomi Negara (PENJANA). Menerusi Program Kemahiran dan Peningkatan Kemahiran, hal yang demikian berjaya membantu komuniti kraf batik dalam meningkatkan kemahiran dalam penghasilan dan pengeluaran serta pemasaran produk kraf.

Sebanyak 534 komuniti kraf batik telah dibangunkan melalui Program Pembangunan Kemahiran Komuniti (PPKK), manakala di bawah Program Pembangunan Perantisan Kemahiran (PPPK), sebanyak 15 orang usahawan kraf batik telah mendapat manfaat dengan penempatan tenaga kerja baharu melalui program latihan sambil bekerja yang melibatkan 40 orang peserta. Terdapat sebanyak 8015 produk yang telah dihasilkan oleh komuniti kraf melalui PPKK dan akan dipasarkan oleh anak syarikat Karyaneka sepanjang Eksposisi Komuniti Kraf.

Pelbagai usaha dan inisiatif telah diambil oleh Kraftangan Malaysia dalam membantu meningkatkan kualiti hidup, mewujudkan peluang pekerjaan dan menjana semula ekonomi usahawan dan komuniti kraf batik. Hal ini dapat disaksikan melalui peranan MOTAC dan Kraftangan Malaysia yang tidak jemu-jemu membantu usahawan dan komuniti kraf batik dalam menghasilkan serta mengeluarkan produk batik yang setanding dengan produk keluaran antarabangsa.


Sajian Popular di Negeri Hang Tuah

Di Malaysia, siapakah yang tidak mengenali nama besar seperti Tun Perak dan Hang Tuah lima bersaudara?

Melaka, Negeri Bersejarah ‒ di negeri inilah lahirnya nama besar tersebut. Negeri ini juga memiliki peranan bersejarah melalui kegemilangan zaman kesultanannya yang begitu berpengaruh di rantau Nusantara dan Asia Tenggara sepanjang abad ke-14 dan ke-15 suatu ketika dahulu.

Melaka cukup terkenal dengan adat dan budayanya malah memperlihatkan keindahan hubungan kemasyarakatan penduduknya yang terdiri daripada orang Melayu, Cina, India, Baba dan Nyonya, Serani dan Chitty.

Bandaraya Melaka merupakan contoh bandar yang mempunyai kepelbagaian kebudayaan, warisan serta tradisi Asia dan pengaruh Eropah. Maka itu, pada tahun 2008, Melaka diisytiharkan oleh Pertubuhan Pendidikan, Saintifik, dan Kebudayaan Pertubuhan Bangsa-Bangsa Bersatu (UNESCO) sebagai Bandar Warisan Dunia.

Selain kaya dengan sejarah, warisan dan kebudayaan, Melaka juga tidak terkecuali daripada menjadi persinggahan pencinta makanan kerana santapan di negeri ini tidak kurang hebatnya dalam membangkitkan selera pengunjung.

Yang berikut merupakan antara hidangan popular yang wajib dirasai oleh pengunjung apabila datang ke Melaka.

Melaka begitu sinonim dengan masakan asam pedas. Hidangannya cukup sempurna dengan rempah ratus yang digunakan serta keasliannya. Pada kebiasaannya, hidangan asam pedas bukan sahaja disajikan untuk keluarga di rumah malah terdapat di restoran, kedai makan dan juga di hotel yang terkemuka di negeri ini.

Sebut sahaja Melaka, pengunjung cukup dekat dengan hasil lautnya yang segar. Oleh hal yang demikian, apabila datang ke Melaka, para pengunjung boleh mencuba sajian ikan bakar. Antara hidangan ikan bakar serta hasil laut yang terkenal di Melaka terletak di kawasan Ayer Molek. Selain terkenal dengan hasil lautnya yang segar, pengunjung juga berpeluang untuk memilih sendiri ikan, sotong, udang dan macam-macam lagi hasil laut mengikut pilihan mereka sendiri. Makanan yang disediakan sangat memenuhi cita rasa, ditambah dengan kesegaran serta kemanisan rasa hasil laut tersebut sehingga menaikkan lagi selera. Harga yang ditawarkan juga sangat berpatutan dan perkhidmatan yang diberikan kepada para pengunjung amat baik.

Di Melaka, terdapat kawasan yang memberikan pengalaman buat pengunjung untuk merasai cendol yang berbeza daripada cendol biasa yang ada di tempat lain. Antara cendol yang istimewa di negeri ini terletak di kawasan Kampung Hulu, bersebelahan dengan Sungai Melaka, yang menyajikan berbagai-bagai jenis cendol. Antara menu yang wajib dicuba oleh para pengunjung ialah cendol mangga. Menu cendol yang disajikan adalah lain daripada yang lain kerana menggunakan aiskrim kelapa sebagai tarikan buat pelanggan.


Menelusuri Ekosistem Seni Negeri Sembilan

Untuk mendapatkan maklumat terkini, ikuti kami melalui Telegram

Seni merupakan satu abstrak yang sangat luas dan sukar ditakrifkan dan dinilai. Hal ini termasuklah penciptaan imej atau objek dalam lapangan bidang seperti seni lukis, seni arca, pembuatan percetakan, fotografi dan media visual serta audio yang lain. Selain menjadi luahan kreativiti manusia, seni juga melambangkan adat dan budaya di sesetengah tempat.

Seperti di Negeri Sembilan, terdapat beberapa kelainan dalam perkembangan seni di negeri yang memiliki adat Perpatih dan Temenggung itu berbanding dengan negeri lain. Dalam menjejaki warisan seni di negara ini, seniman Malaysia dengan kerjasama Balai Seni Negara telah melakukan pemetaan seni visual di seluruh negeri di Malaysia berlandaskan ekosistem seni sedia ada.

Pemetaan seni ini turut mengenal pasti karya awam, lorong seni, persatuan, komuniti dan kolektif seni, galeri, studio dan kediaman di seluruh negara. Selain itu, pemetaan ini juga bertujuan mengenal pasti keberadaan perkhidmatan operasi dan pengurusan seni yang telah terlibat secara langsung dan tidak langsung dalam pelantar seni visual negara.

Hingga 30 November 2021, sebanyak 34 ekosistem seni di Negeri Sembilan telah dikenal pasti yang terdiri daripada 13 karya awam, lapan lorong seni, satu persatuan dan komuniti, lapan galeri studio serta empat ekosistem seni lain.

Bagi ekosistem seni karya awam, ekosistem ini merupakan karya seni arca, tugu, replika, monumen dan juga instalasi awam. Antaranya ialah mercu tanda kapal layar yang terletak di bulatan Batu 6, Kampung Teluk Kemang. Mercu tanda ini melambangkan aktiviti sukan pantai di sekitar Port Dickson yang telah dibina oleh Majlis Perbandaran Port Dickson (MPPD).

Selain itu, terdapat juga beberapa seni arca awam lain di sekitar daerah Jelebu seperti replika tengkolok di Muzium Jelebu, mercu tanda tipografi Jelebu serta replika tangan dan buah-buahan yang melambangkan adat menyambut dan mengalu-alukan tetamu. Di samping itu, terdapat juga replika pokok di AEON Nilai dan mercu tanda tipografi Kuala Klawang serta beberapa mercu tanda lain seperti arca pintu gerbang yang terdapat di Muzium Seri Menanti, Negeri Sembilan.

Selain karya awam, lorong seni merupakan jejak seni kedua tertinggi di Negeri Sembilan. Lorong seni merupakan lukisan dinding termasuklah mural dan grafiti. Antara lorong seni yang paling popular di Negeri Sembilan ialah lorong seni yang terletak di Jalan Dato Sheikh Ahmad, Bandar Seremban apabila terdapat lebih daripada 30 lukisan mural dengan pelbagai cerita tempatan dan teknik lukisan dinding.

Lorong Seni Seremban sepanjang 250 meter ini memaparkan pelbagai lukisan mural bertemakan sejarah Malaysia dan Negeri Sembilan khususnya. Namun begitu, lorong tersebut kini dalam proses naik taraf dengan kemudahan awam untuk keselesaan pengunjung bagi menjadikan ia sebagai tempat tarikan pelancong.

Bagi persatuan, komuniti dan kolektif pula, mereka merupakan sekumpulan penggiat seni yang menjalankan program dan aktiviti bersama kumpulan sasaran. Terdapat Persatuan Pelukis Negeri Sembilan yang aktif menghasilkan lukisan dan pameran. Mereka telah menjalankan pameran seni di Galeri Istana Seri Menanti pada Januari lalu.

Sementara itu, satu-satunya kolektif yang terdapat di Negeri Sembilan buat masa ini merupakan Rats Seremban. Kolektif ini ditubuhkan pada tahun 2019 dan bermula sebagai komuniti papan selaju yang kemudiannya berkembang menjadi komuniti grafiti disebabkan oleh penglibatan pelukis grafiti dalam kolektif ini.

Rats Seremban mempunyai 10 orang ahli utama yang terdiri daripada empat orang pelukis grafiti dan enam orang ahli papan selaju. Mereka aktif dalam memenuhi ruang awam dan lorong-lorong seni dengan lakaran grafiti yang menarik dan bertemakan budaya Negeri Sembilan di sekitar Seremban, Port Dickson dan Lembah Klang.

Kolektif ini bercita-cita untuk mewujudkan budaya jalanan yang sihat dengan mengangkat seni grafiti supaya diterima masyarakat sebagai satu seni dan bukannya budaya vandalisme, seterusnya melahirkan komuniti belia yang aktif dan kreatif kerana dengan penubuhan komuniti seperti ini dapat mengelakkan aktiviti yang tidak sihat dalam kalangan golongan belia.

Mereka percaya bahawa lukisan mural dan grafiti boleh menjana dan mencantikkan semula ruangan atau lorong yang terabai bahkan dapat dijadikan kawasan tarikan pelancong. Komuniti ini mahu meluaskan seni mereka ke daerah lain selain Seremban dan Port Dickson.

Di samping itu, terdapat juga beberapa Galeri Studio di Negeri Sembilan. Galeri Studio merupakan satu ruang awam dan persendirian yang menjalankan aktiviti dan program seni bersama kumpulan sasaran. Antaranya ialah Studio Chincarok yang dimiliki oleh seniman Sharon Chin. Studio ini terletak di Lot 1699, Jalan Toh Kee Kah, Port Dickson. Studio ini telah mula beroperasi pada tahun 2018 dan merupakan ruang penghasilan karya beliau yang banyak dipamerkan di peringkat tempatan dan juga antarabangsa.

Selain lukisan, beliau juga mahir dalam seni cetakan. Lebih menarik lagi, Sharon menggunakan bahan terpakai seperti sudu, kotak jus dan susu untuk menghasilkan seni cetakan di studio beliau.

Seterusnya, galeri yang paling popular di Negeri Sembilan ialah Galeri Istana Lama Seri Menanti. Galeri ini merupakan ruang seni yang berada di Istana Diraja Seri Menanti. Istana yang dibina pada tahun 1902 ini merupakan sebuah istana lama dengan keunikan binaan yang tidak menggunakan sebarang paku dalam pembinaannya.

Istana Seri Menanti memiliki ciri seni bina Minangkabau yang unik, berketinggian 65 kaki dan mempunyai 99 tiang kayu. Kerawang dengan pelbagai motif bunga juga menjadikan istana ini sebagai sebuah istana lama yang istimewa dengan sejarah seni bina Melayu. Galeri yang ditempatkan di ruang istana lama ini juga mempamerkan bahan peninggalan sejarah seperti senjata api, pakaian serta dokumen adat dan tradisi berkaitan diraja dan adat perpatih.

Ekosistem yang lain pula ialah perkhidmatan pengurusan seni, kedai peralatan seni, universiti dan sekolah seni, servis lelongan karya seni dan lain-lain. Satu daripada perkhidmatan pengurusan seni yang terdapat di Negeri Sembilan ialah Syarikat Studio Art Eden Enterprise yang dimiliki oleh Mohd Fairuz Paisan yang juga merupakan seorang pengkarya dan usahawan seni.

Studio Art Eden ini telah mula beroperasi pada tahun 2004 dan menyediakan pelbagai perkhidmatan seni termasuklah servis pemasangan karya seni, perkhidmatan ubah suai galeri seni, penghasilan prop latar belakang untuk pementasan teater dan pementasan persembahan konsert, perkhidmatan catan mural dinding dan arca awam, konsep hiasan dalaman dan juga servis rundingan seni.

Encik Fairuz yang juga dikenali sebagai Po’oi telah menghasilkan karya seni di seluruh dunia. Antara karya seni yang telah dihasilkan oleh beliau ialah projek mural dan menyepuh emas di Abu Dhabi, Emiriah Arab Bersatu pada tahun 2004, projek mural kapal persiaran di Hamburg Germany pada tahun 2005 dan 2006, serta banyak lagi projek antarabangsa yang lain.

Hal ini jelas menunjukkan bahawa karya seniman Malaysia diiktiraf dan diangkat di peringkat dunia. Maka itu, kita hendaklah bersama-sama menyokong dan memartabatkan warisan seni di Malaysia dengan menghargai dan mengiktiraf karya seniman tempatan.


Perkasakan Strategi dalam Menjadikan Perlis Destinasi Ekopelancongan Terbaik

Untuk mendapatkan maklumat terkini, ikuti kami melalui Telegram

Kangar ‒ “Dalam usaha menjadikan Perlis destinasi ekopelancongan yang terbaik, beberapa strategi wajar dimanfaatkan dengan sebaik-baiknya. Antaranya, penduduk setempat perlu dididik tentang kepentingan warisan alam semula jadi dan pengurusan pemuliharaan dalam melindungi alam sekitar,” demikian titah Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail selepas berkenan berangkat meninjau Gua Bukit Ngulang tengah hari semalam.

Keberangkatan baginda diiringi oleh Pengerusi Kelab Sukarelawan Pelancongan Negeri Perlis, Encik Zulkifli Md Jusoh dan Pengusaha Riverview Homestay, Encik Mohd Azrif Md Amin.

Dalam titah DYTM Raja Muda Perlis juga, baginda menekankan strategi lain yang boleh dimanfaatkan, iaitu dengan meningkatkan kesedaran terhadap penduduk tempatan, menyediakan hospitaliti dan kemudahan terbaik, pengurusan acara yang lengkap, serta memperkenalkan rangkaian maklumat untuk pelancong dan pengunjung.

Pada masa yang sama, teknologi terkini hendaklah dipergiatkan dengan cara mempromosikan ekopelancongan menerusi media sosial kerana ramai yang mencari rujukan melalui sumber dalam talian seperti laman web, blog, vlog dan ulasan secara langsung oleh personaliti terkenal yang menjadikan sesuatu destinasi itu tular.

Tambah DYTM Tuanku Syed Faizuddin, “Pelancongan lestari perlu diwujudkan, antaranya termasuklah melalui pemuliharaan terhadap spesies terancam yang diperketat bagi menjadikan kawasan tersebut dikenali di negara lain dan sebagai subjek perundangan pemuliharaan alam.”

Terdahulu daripada itu, Tuanku Syed Faizuddin Putra berkenan menyantuni tiga buah rumah asnaf terpilih milik Encik Rasmadi Hassan, Encik Marzuki Yeem dan Puan Siti Rabedah Ismail dalam kariah Santan Baroh bagi menyerahkan sumbangan agihan zakat Majlis Agama Islam dan Adat Istiadat Melayu Perlis (MAIPs) berjumlah RM700 setiap seorang, Kit MAIPs Peduli dan beras fidyah dalam Program MAIPs Peduli Khas COVID-19.

Dalam pada itu, baginda turut berkenan merasmikan projek peningkatan sosioekonomi asnaf MAIPs berupa sumbangan peralatan dapur tiga tungku untuk perniagaan warung makanan yang diusahakan oleh Encik Zulkufli Mohamad di Batu 3 1/2, Jalan Santan Padang Pauh.


Tradisi Kraf Orang Asli Mahmeri

Di Malaysia, terdapat kira-kira 140 ribu orang Asli yang dibahagikan kepada tiga etnik utama, iaitu Semang, Senoi dan Melayu Proto. Suku kaum Mahmeri dalam kumpulan Senoi ialah masyarakat orang Asli yang telah lama bertapak di Pulau Carey, Selangor.

Masyarakat Mahmeri dikenali sebagai orang hutan. Mereka juga disebut sebagai orang pesisir dan ada juga yang menggelar mereka sebagai orang laut. Namun begitu, menurut Dr. Samsur Rijal Yahaya yang merupakan Pensyarah Fakulti Bahasa dan Linguistik Universiti Malaya dalam kajiannya tentang orang laut, masyarakat Mahmeri tidak boleh dipanggil sebagai orang laut kerana tidak cukup kategori atau ciri-ciri orang laut. Orang laut mempunyai sembilan ciri khusus dan antara ciri orang laut tersebut ialah kebolehan mereka menyelam antara lima hingga 13 minit.

Masyarakat orang Asli Mahmeri kini melalui proses perubahan yang merupakan satu revolusi kehidupan. Revolusi pada kali ini tertumpu pada penghasilan serta pengeluaran produk kraf yang bernilai tinggi dan merupakan nilai komersial yang menjadi daya tarikan utama pelancong dalam dan luar negara. Pengekalan motif rekaan Mahmeri berupaya menonjolkan keunikan dan mempamerkan nilai estetika yang tersendiri.

Umum mengetahui masyarakat orang Asli khususnya Mahmeri sememangnya sentiasa menghargai alam sekeliling mereka. Pokok-pokok tidak boleh ditebang sewenang-wenangnya. Menurut kepercayaan masyarakat Mahmeri, pokok tidak akan ditebang jika ada helang berkeliaran di kawasan tersebut kerana hal yang demikian memberikan petanda yang tidak baik buat si penebang.

Kraf ukiran kayu berbentuk topeng dan patung merupakan antara penghasilan karya kreatif terkenal oleh orang Asli Mahmeri Pulau Carey dan lazimnya digunakan sebagai perhiasan. Antara yang menarik perhatian ialah ukiran patung harimau berantai yang merupakan satu daripada ukiran arwah Pak Pion, orang Asli Mahmeri yang mendapat pengiktirafan antarabangsa, kemudian seni ukiran ini diteruskan hingga hari ini.

Kerja mengukir bukanlah kerja yang mudah kerana memerlukan kebolehan dan kemahiran seseorang tukang; melibatkan banyak proses; serta memerlukan persiapan yang rapi. Pada kebiasaanya, kayu nyirih batu digunakan bagi sesebuah kraf ukiran kayu kerana uratnya yang halus, merah dan berat. Proses menyiapkan sesebuah ukiran kayu mengambil masa beberapa hari berdasarkan saiz dan kerumitan sesebuah ukiran.

Kini, kraf ukiran kayu telah mendapat sentuhan baharu melalui rekaan produk pelancongan dan pelbagai guna seperti penanda buku, magnet peti ais dan rantai kunci dengan saiz yang lebih kecil di samping mengekalkan motif kesenian itu sendiri.

Selain itu, anyaman mengkuang juga merupakan kraf warisan yang dihasilkan oleh orang Asli Mahmeri. Dahulunya, kraf tangan berasaskan anyaman mengkuang ini digunakan sebagai perhiasan untuk pengantin, tangkai pemegang serta digunakan untuk perayaan menuai padi bagi orang zaman dahulu. Uniknya, produk anyaman mengkuang yang dahulunya berbentuk perhiasan diri seperti hiasan kepala dan rantai kini telah diubahsuai menjadi produk baharu, antaranya menerusi penghasilan produk anting-anting, penanda buku, rantai kunci dengan rekaan motif serta penggunaan warna yang menarik. Teknik pewarnaan moden juga telah digunakan menggantikan teknik terdahulu yang menggunakan kunyit bagi menghasilkan warna asli. Produk ini terhasil hasil daripada imaginasi kreatif masyarakat Mahmeri.

Terdapat beberapa pantang larang dalam menghasilkan sesuatu anyaman. Menurut Puan Maznah, usahawan kraf orang Asli Mahmeri, daun mengkuang tidak boleh dipotong semasa bulan mengambang serta hendaklah memastikan diri bersih terlebih dahulu, suci daripada sebarang kekotoran sebelum memulakan proses anyaman. Selain itu, anyaman hendaklah dilakukan pada waktu pagi dan malam sahaja kerana jika dilakukan pada waktu tengah hari, hasil anyaman tersebut kebiasaannya akan putus-putus dan tidak cantik.

Aktiviti menganyam ini juga berkait rapat dengan perasaan dan emosi seseorang. Bagi menghasilkan anyaman yang cantik, seseorang itu hendaklah berada dalam keadaan hati yang tenang dan gembira. Sesebuah hasil kraf anyaman perlu melalui proses anyaman seperti melayur, menjemur kemudian merebus sebelum terhasilnya sesebuah kraf yang cantik.

Hal ini jelas membuktikan bahawa tidak mudah untuk menghasilkan sesebuah kraf yang penuh identiti dan keunikan ini, malah memerlukan pengalaman dan kemahiran khusus dalam berkarya serta banyak cabaran yang perlu diatasi bagi penghasilan sesebuah karya kreatif.

Pada akhirnya, revolusi telah mengubah kehidupan masyarakat orang Asli Mahmeri secara total dan holistik yang secara langsung telah mengubah cara hidup dan ideologi pemikiran mereka serta memberikan impak yang besar terhadap sosioekonomi komuniti kraf orang Asli Mahmeri.

Karya kraf warisan orang Asli Mahmeri yang dahulunya tidak komersial kini telah mula dijual secara dalam talian, iaitu di MyCraftShoppe dan E-Kraf Bazar serta berjaya dikomersialkan sehingga peringkat antarabangsa seperti di Thailand, Paris, London dan lain-lain.

Usaha pemeliharaan dan pemuliharaan warisan orang Asli Mahmeri perlu diteruskan bagi menghasilkan banyak lagi produk kesenian serta melahirkan pelapis generasi baharu untuk mengekalkan warisan budaya masyarakat orang Asli Mahmeri.


Usaha Kraftangan Malaysia Rancakkan Industri Kraf Tempatan

Untuk mendapatkan maklumat terkini, ikuti kami melalui Telegram

Kuala Lumpur ‒ Inisiatif Perbadanan Kemajuan Kraftangan Malaysia (Kraftangan Malaysia), agensi di bawah Kementerian Pelancongan, Seni dan Budaya yang menganjurkan program Komuniti Kraf Keluarga Malaysia (KKKM) bermula pada 1 Disember 2021 lalu dan berakhir pada hari ini merancakkan industri kraf negara pascapandemik COVID-19.

Pelaksanaan KKKM 2021 antara lain bertujuan untuk membolehkan industri kraf tempatan kembali bangkit dan melonjakkan semula industri melalui strategi yang lebih mantap selepas melalui fasa sukar akibat penularan pandemik COVID-19 di negara ini.

Menurut Kraftangan Malaysia, “Konsep penganjuran KKKM 2021 berdasarkan aspirasi kerajaan menerusi tiga teras utama Keluarga Malaysia, iaitu untuk bekerja secara bersama-sama dalam memulihkan negara daripada masalah dan kesan pandemik COVID-19.”

Tiga teras tersebut ialah keterangkuman, kebersamaan dan kesyukuran.

Sepanjang enam hari pelaksanaan KKKM di Kompleks Kraf Kuala Lumpur, Jalan Conlay, pelbagai pengisian menarik telah dijalankan, antaranya Demonstrasi Pembuatan Produk Kraf Komuniti, Jualan Produk Komuniti, Seminar Kraf, Pameran MyCraftShoppe dan Webinar Antarabangsa.

KKKM 2021 mendapat sambutan yang amat menggalakkan daripada pengunjung dan menerima penyertaan sebanyak lebih daripada 300 usahawan dan komuniti kraf.


MAEF 2021 Membantu Penggiat Industri Seni Tanah Air

Kuala Lumpur – Festival Ekosistem Seni Malaysia (MAEF) 2021 anjuran Balai Seni Negara (BSN) bertujuan menghidupkan, menyokong dan membantu penggiat industri seni tanah air ke arah pemulihan ekonomi akibat COVID-19. Program di bawah Bitara Seni Tenggara yang berorientasikan kelestarian ekosistem seni ini cuba memberikan semula harapan kepada industri seni visual negara.

Berlangsung pada 3 sehingga 5 Disember 2021 lalu di Pusat Dagangan Dunia Kuala Lumpur (WTCKL), MAEF 2021 merupakan program utama berorientasikan kelestarian ekosistem seni yang bertumpu pada pameran karya, produk dan perkhidmatan yang disediakan oleh pemain industri seni untuk diperkenalkan kepada khalayak.

MAEF 2021 memperlihat kesatuan ekosistem industri seni negara yang bukan hanya melibatkan pelukis dan galeri seni sahaja, tetapi didokong oleh pelbagai pihak yang turut menggerakkan industri ini, termasuk institusi pendidikan (sekolah seni), penyedia perkhidmatan seperti pembekal peralatan, rumah lelongan, penganjur acara, pembingkaian, pembungkusan, penghantaran, kurator, konservasi karya, rekaan dan penerbitan, serta perkhidmatan seni lain.

Terdapat juga aktiviti seperti bicara seni ekosistem, seni digital, dan metaverse, bicara seni bakat mahasiswa, bicara seni digitalisasi seni, dan bicara seni perjalanan seni mural, serta aktiviti senaman bersama-sama peserta oleh Alam Wakaka, demonstrasi seni karikatur Malaysia oleh Tazidi/Pauh/Rumah Kartun, bengkel mewarna arca oleh Nuriman Amri Abd. Manap, demonstrasi seni pensil oleh Uneh, pertunjukan fesyen oleh peserta Young Art Enterprenuer (YAE), dan “Bedah Buku Jejak Artis” oleh Dr. Issarezal. Ada juga persembahan muzikal Rebana Busking, gurindam Orkes Keroncong Arif Lukisan (OKAL), dan persembahan nyanyian oleh selebriti tanah air seperti Marsha Milan Londoh, Dafi, dan Idris Brown.

Sehubungan ini, Ketua Pengarah BSN, Amerrudin Ahmad berharap penganjuran MAEF 2021 mendapat sokongan berterusan daripada penggiat seni, serta seluruh masyarakat bagi melengkapkan gelung ekosistem, dan fasiliti seni visual Malaysia dalam mewujudkan ramai rakan strategi, pelapis dan pengiktirafan seni kearifan tempatan yang diwacanakan pada peringkat nasional.

Para pempamer yang menyertai MAEF 2021 dibahagikan kepada empat kategori, iaitu pendidikan (institusi pendidikan yang menawarkan kursus kesenian secara khusus, dan universiti awam/universiti swasta), penggiat/usahawan seni (penggiat seni dan budaya, termasuk dalam bidang perkhidmatan mural, graffiti commissioning dan yang mengeluarkan produk), muzium/galeri (galeri seni yang terdiri daripada organisasi kerajaan, dan swasta), dan penyedia perkhidmatan seni (memperkenalkan syarikat yang menawarkan produk atau perkhidmatan berkaitan seni).

Kategori pendidikan diwakili enam buah institusi pendidikan termasuk Universiti Pendidikan Sultan Idris. Penggiat/usahawan seni pula dengan 16 buah termasuk Persatuan Kakiseni, dan YAE!; muzium/galeri diwakili 22 buah termasuk Galeri Shah Alam; dan penyedia perkhidmatan seni dengan 13 buah termasuk Art Market Malaysia.

Majlis perasmian MAEF 2021 disempurnakan oleh Pengerusi Lembaga Pembangunan Seni Visual Negara, Dato’ Tom Abang Saufi, yang mewakili Menteri Pelancongan, Seni dan Budaya Malaysia, Dato’ Sri Hajah Nancy Shukri.

Dalam ucapan Dato’ Tom, beliau memberitahu bahawa aktiviti pelancongan seni dan budaya negara mencatatkan pulangan pelaburan sebanyak RM585.4 juta pada tahun 2019, serta merupakan antara agenda yang terkandung dalam Rancangan Malaysia ke-12, dan Dasar Kebudayaan Negara. Justeru, beliau berharap penglibatan dan hasil MAEF 2021 dapat memberikan impak positif dalam sinergi pelancongan negara.

Beliau turut mengumumkan pemberian sumbangan kepada para penggiat seni visual yang terlibat dengan MAEF 2021, iaitu insentif kewangan berjumlah RM3000 setiap seorang untuk memulih, dan merancakkan semula kegiatan kesenian masing-masing.

Ini merupakan sebahagian daripada pelan pemulihan ekonomi dan kemakmuran bersama untuk para penggiat seni visual, dan wajar disokong oleh semua pihak agar hasilnya dapat dinikmati.


Bahasa Melayu Sama seperti Bahasa Rusia, Diberi kepada Bangsa yang Agung

Untuk mendapatkan maklumat terkini, ikuti kami melalui Telegram

Dekad Bahasa Kebangsaan yang sedang dilaksanakan oleh Dewan Bahasa dan Pustaka bukanlah untuk acara-acara yang digembar-gemburkan tetapi untuk merenungi keadaan dan nasib bahasa.

Ada gagasan “Maju Negara Maju Bahasa”. Memang begitu. Negara maju ada lebih banyak peluang untuk mengembangkan bahasa dan menyebarkannya di seluruh dunia. Kemajuan bahasa Inggeris kebanyakannya akibat  hebatnya kekuasaan politik dan ekonomi Amerika. Dengan pengaruhnya dalam bidang politik dan ekonomi yang secara automatik terjadi semakin kuatnya pengaruh bahasa Inggeris.

Namun begitu, ada proses di sebalik “Maju Bahasa Maju Negara” kerana kemajuan dalam bahasa pada gilirannya mendorong kekuatan sebuah negara. Bahasa kebangsaan misalnya mempersatukan rakyat sebuah negara, mencegah perpecahan dan dengan cara begitu menguatkan dasar kekuatan negara.

Gagasan “Maju Negara Maju Bahasa” (atau “Maju Bahasa Maju Negara”) tepat dalam konteks Malaysia juga. Negara ini negara berbilang bangsa. Oleh itu, bahasa mempersatukan semua kaum dan menggalakkan persefahaman antara mereka. Perkembangan bahasa juga melestarikan budaya tradisional yang penting untuk wujudnya keperibadian sebuah bangsa. Pembawa budaya itu biasanya orang kampung, jadi penting membantu orang itu. Contoh yang nyata ialah Jepun, iaitu kerajaan menunjang penanaman padinya sendiri meskipun dari segi ekonomi itu merugikan dan lebih murah mengimport beras dari luar negara.

Oleh itu, timbul soalan. Apakah langkah yang harus diambil bagi memajukan bahasa Melayu agar setanding dengan bahasa lain di dunia, terutamanya bahasa Inggeris? Pertama-tama, teladan mesti diberikan oleh semua kakitangan kerajaan termasuklah para menteri yang harus menggunakan bahasa Melayu pada semua peringkat. Bukankah hal itu sudah beberapa kali diutarakan oleh Perdana Menteri Malaysia, Tan Sri Muhyiddin Yassin?

Pada tahun 1977, Perdana Menteri Papua New Guinea, Somare, menggunakan bahasa kebangsaannya, iaitu tok pisin selama lawatannya ke Jepun dengan dua terjemahan, iaitu daripada tok pisin kepada bahasa Inggeris dan daripada bahasa Inggeris kepada bahasa Jepun. Tentu sahaja beliau tahu berbahasa Inggeris tetapi tetap mahu menunjukkan keperibadian bahasanya. Contoh yang patut diteladani!

Lagi pula bahasa Melayu mempunyai keunggulannya sendiri. Kekuatan bahasa Melayu terletak pada statusnya sebagai bahasa kebangsaan dan dalam faktor-faktor sejarah sehingga bahasa itu menjadi lingua franca di kawasan Asia Tenggara dahulu. Kekuatan bahasa itu juga disebabkan oleh banyaknya karya klasik yang ditulis dalam bahasa itu.

Perkembangan sastera sememangnya boleh menunjang perkembangan bahasa, bahkan “menyelamatkan” bahasa. Sejarah Rusia misalnya menunjukkan mengenai sasteranya yang menyelamatkan bahasa Rusia yang pada mulanya daripada kongkongan bahasa Jerman (abad ke-18) dan kemudian daripada kongkongan bahasa Perancis (abad ke-19). Para penulis Rusia tetap berkarya dalam bahasa Rusia dengan mengembangkannya. Sehingga kini rakyat Rusia bercakap dalam bahasa sastera yang diciptakan pada abad ke-19 oleh pujangga Alexander Pushkin. Saya yakin sasterawan Melayu juga boleh memberikan sumbangan besar dalam memperkembangkan bahasa kebangsaan.

Dasar bahasa di Malaysia mesti lebih konsisten dan ketat. Mesti dibuat begitu supaya dengan mempelajari bahasa Melayu dapat menjadikannya berfaedah dan berprestij. Patut juga memberikan nilai ekonomi kepada bahasa Melayu, yakni menggunakan bahasa Melayu dalam sistem pendidikan hingga peringkat tertinggi dengan menerbitkan lebih banyak artikel ilmiah dalam bahasa itu. Secara langsung menjadikan bahasa itu bahasa perantaraan dalam syarikat nasional dan cawangan syarikat antarabangsa di Malaysia dan menggunakannya dalam rundingan semua peringkat. Kalau begitu, lebih banyak orang akan didorong untuk mempelajarinya.

Penulis Rusia, Ivan Turgenev (1818-1883) pernah berkata tentang bahasa Rusia: “Pada hari-hari yang penuh kebimbangan, pada hari-hari yang penuh renungan berat tentang nasib tanah airku maka engkaulah, bahasa Rusia yang agung, perkasa, jujur dan bebas merupakan satu-satunya sokongan dan dukungan bagiku! Kalau bukan kewujudan engkau, aku pasti putus asa melihat segala yang terjadi di tanah airku. Tidak mungkin tidak percaya bahawa bahasa agung seperti itu diberi kepada bangsa yang agung juga!”

Saya fikir nukilan itu benar terhadap bahasa Melayu juga: “Tidak mungkin tidak percaya bahawa bahasa agung seperti itu diberi kepada bangsa yang agung juga!”


Tiga Hari Menuju Malam Anugerah FFM 31

Kuala Lumpur – Perbadanan Kemajuan Filem Nasional Malaysia (FINAS) akan mengadakan Malam Anugerah Festival Filem Malaysia ke-31 (FFM 31) pada Jumaat, 10 Disember 2021, bertempat di Plenary Hall, Kuala Lumpur Convention Centre.

Malam Anugerah FFM 31 ini akan berlangsung pada pukul 8.00 – 11.00 malam dan bertemakan “Citra Sinema“. Tema ini mengetengahkan sinema Malaysia dan inspirasi kecemerlangan global serta transformasi industri perfileman era 1950-an hingga kini. Anugerah ini juga akan bersiaran secara langsung dan boleh disaksikan di YouTube FINAS Malaysia.

Anugerah FFM 31 ini merupakan acara tahunan bertaraf nasional yang bertujuan untuk mengiktiraf kecemerlangan industri perfileman dan karyawan tempatan. Anugerah ini juga dilaksanakan bagi memperkasakan jaringan strategik domestik dan antarabangsa selain membudayakan semangat mencintai filem tempatan.

Sebanyak 28 kategori anugerah dipertandingkan pada malam tersebut. Antaranya ialah Anugerah Filem Terbaik, Anugerah Lakon Layar Terbaik, Anugerah Pelakon Wanita Terbaik, Anugerah Penyunting Terbaik dan Anugerah Penataan Bunyi Terbaik.

Dalam pada itu, beberapa program sisipan telah diaturkan oleh FINAS sebelum menuju malam anugerah berbentuk tayangan umum, sesi apresiasi serta soal jawab bersama-sama pengarah filem selepas tayangan. Antara filem yang ditayangkan ialah Wira, Suraya danÂ Dendam Kesuma. Tiket masuk bagi program sisipan anjuran FINAS ini adalah percuma dan penonton boleh mendapatkan pas masuk di pawagan.

Di samping itu, FINAS turut menganjurkan webinar sebagai medium perkongsian umum mengenai dunia perfileman domestik dan antarabangsa seperti yang berikut.


Asia Traditional Orchestra: Usaha Sama Kebudayaan Negara dengan Republik Korea

Untuk mendapatkan maklumat terkini, ikuti kami melalui Telegram

Kuala Lumpur – Kementerian Pelancongan, Seni dan Budaya (MOTAC) dengan kerjasama Istana Budaya telah menganjurkan konsert mini Asia Traditional Orchestra (ATO) di Lambang Sari, Istana Budaya, semalam.

Majlis tersebut dihadiri oleh Timbalan Menteri Pelancongan, Seni dan Budaya, YB Dato’ Sri Dr. Santhara J.P.  bersama-sama Duta Besar Republik Korea di Malaysia, TYT Lee Chi Beom.

Menerusi hantaran di Facebook, MOTAC memaklumkan, “ATO merupakan program kerjasama kebudayaan bidang muzik antara negara ASEAN dengan Republik Korea.“

“Penganjuran persembahan muzikal ini merupakan usaha pihak MOTAC bagi memperkukuh kerjasama strategik serta meningkatkan hubungan dua hala dalam bidang kebudayaan antara Malaysia dengan Republik Korea,“ tambah MOTAC.

Hal ini selaras dengan Perjanjian Persefahaman (MoU) Kebudayaan yang telah ditandatangani oleh kedua-dua buah negara pada tahun 2020.

Konsert mini ini dipersembahkan oleh Orkestra Tradisional Malaysia.


Konsep Melayu Islam Mendasari Persembahan Takziah Malam Sepuluh

Kuala Lumpur – Persembahan Takziah Malam Sepuluh telah diadakan di Panggung Eksperimen Universiti Malaya (UM) pada Jumaat, 10 Disember 2021 dan dibawa secara langsung melalui laman YouTube serta Facebook Fakulti Seni Kreatif, UM. Persembahan yang dibawa khas oleh Fakulti Seni Kreatif, UM dengan sokongan Yayasan Hasanah, ArtsFas dan Yayasan TM ini menampilkan pelajar drama serta Pengarah fakulti itu sendiri, iaitu Dr. Rosdeen Suboh selain Taiyuddin Bakar, Zack Kool, Sani Sudin, Asmidar dan Yusmar sebagai pelakon.

Persembahan ini menceritakan tentang kesedihan Nabi Muhammad SAW apabila mendengar perkhabaran kematian cucunya, Saidina Husain yang dinukilkan oleh seorang pencerita yang mendengar daripada riwayat Ummu Salamah. Saidina Husin merupakan putera Saidina Ali dan Saidatina Fatimah dan cucu Nabi Muhammad SAW yang mempunyai akhlak dan fizikal yang hampir sama dengan Baginda.

Umum mengetahui Saidina Husain dan Saidina Hassan ialah kedua-dua cucu yang paling disayangi Nabi Muhammad SAW ketika mereka masih kecil, Nabi Muhammad diberitakan tentang perkhabaran kematian Saidina Husain oleh Malaikat Jibril a.s. yang membuat Baginda serta ahli keluarga dan para sahabat sangat sedih. Berita tersebut menjadi kenyataan beberapa dekad kemudian iaitu pada hari Jumaat 10 Muharram 61 Hijriyyah apabila Husain bin Ali syahid di tangan musuh yang zalim.

Walau bagaimanapun, demi menjaga kesempurnaan dan kesucian Islam, watak-watak tersebut tidak dilakonkan.

Bagi memastikan cerita ini dapat disampaikan dengan baik dan penuh penghayatan kepada penonton, pementasan ini menggunakan gabungan konsep pencerita, teater jalanan serta muzikal pentas dan didasari oleh teori seni persembahan Islam, iaitu mewujudkan keindahan.

Teori ini bertujuan untuk mendapatkan ketenangan supaya proses pendekatan diri kepada Allah dan penghayatan dalam amalan menjadi lebih baik. Elemen Islamik dalam lirik, dialog, tarian, nyanyian dan lakonan termasuk gerak dan aksi bertujuan untuk memberikan moral dan kebaikan kepada ahli produksi dan penonton manakala elemen persembahan seperti penglibatan penonton dalam pementasan turut diterapkan sebagai nilai kreativiti dan artistik persembahan tradisional di Asia Tenggara.

Selain konsep pementasan, konsep Melayu Islam juga memainkan peranan dalam persembahan Takziah Malam Sepuluh. Rekaan pentas persembahan ini diilhamkan daripada “Monumen Alor Star 250 Tahun” yang menerapkan kedua-dua elemen Melayu dan Islam.

Pentas yang berbentuk segi empat diletakkan keris di setiap satu sisi sebagai tunjang utama dan jika dilihat dari atas, kelihatan seperti satu pokok tunjuk langit di tengah-tengah sebuah peti kayu yang melambangkan batu nisan. Ini ialah falsafah mengingati mati yang dizahirkan pada seni bina rumah tradisional Melayu. Pentas ini juga kelihatan seperti reka bentuk geometri iaitu empat bucu dan satu titik pusat di tengah-tengah yang dapat ditafsirkan sebagai Rukun Islam yang dijunjung tinggi.

Bagi menggambarkan budaya Melayu Malaysia pula, kain batik yang menjadi simbol kesatuan digantung pada lapan batang buluh dan diletakkan di setiap sisi dan penjuru segi empat pentas tersebut.


Tourism Selangor Sertai KLPF 2021

Kuala Lumpur ‒ Pameran fotografi tahunan yang dinanti-nantikan khususnya oleh penggemar fotografi menerusi Kuala Lumpur Photography Festival (KLPF) 2021 yang diadakan bermula 10 hingga 13 Disember 2021 di Viva Shopping Mall pada tahun ini menyaksikan penyertaan agensi pelancongan, Tourism Selangor.

Menerusi penglibatan Tourism Selangor dalam KLPF 2021, agensi ini sekali lagi menjalinkan kerjasama bersama-sama pihak penganjur, PCP Publication seperti pada tahun sebelumnya.

Selain itu, pihak Tourism Selangor turut bekerjasama dengan pihak Pihak Berkuasa Tempatan (PBT), iaitu Majlis Perbandaran Kuala Langat bagi memperkenalkan produk pelancongan setempat kepada masyarakat tempatan serta jurugambar.

Menurut Tourism Selangor, “Inisiatif ini merupakan satu daripada aktiviti promosi pelancongan domestik di Selangor di samping merancakkan kembali industri pelancongan dalam era kebiasaan baharu dan norma baharu sepanjang tahun 2021.”

KLPF 2021 kembali pada tahun ini secara fizikal dan juga secara dalam talian sebagai platform bagi pihak penganjur untuk memberikan peluang kepada para jurugambar profesional tempatan bagi mempromosikan destinasi pelancongan Selangor dalam kalangan jurugambar serta orang awam.


Signifikan Ngah Ibrahim terhadap Sejarah Kereta Api Tanah Melayu

Untuk mendapatkan maklumat terkini, ikuti kami melalui Telegram

Di sebalik nama Taiping yang dibanggakan sebagai “Bandar Warisan” yang berdiri megah di utara Darul Ridzuan, pasti banyak antara kita tidak mengetahui titik tolak bermulanya kewujudan sebuah bandar yang menjadi pusat pentadbiran Daerah Larut Matang selama ini. Taiping dalam bahasa Cina bermaksud aman damai atau kedamaian abadi, iaitu nama bersempena tamatnya Perang Larut.

Taiping yang sangat terkenal dengan sejarah perusahaan perlombongan bijih timah dari perut buminya sekali gus memberikan impak kepada sejarah pembinaan jalan kereta api yang pertama di Tanah Melayu, iaitu dari Taiping ke Port Weld yang kini dikenali sebagai Kuala Sepetang − satu catatan sejarah penting yang merubah sosiobudaya dan sosiopolitik di Perak.

Perusahaan bijih timah di Larut bermula apabila Che Long Jaafar Dato’ Paduka Setia Long Abdul Latif secara tidak sengaja telah menjumpai satu lokasi yang kaya dengan bijih timah di Kelian Pauh (kini dikenali sebagai Taiping).

Ketika Che Long Jaafar sedang mandi, beliau terlihat air sungai berwarna hitam kerana mengandungi bijih timah dan lokasi penemuan tersebut telah menjadi tapak bangunan Penjara Taping kini.

Pada tahun 1848, Che Long Jaafar telah membawa tiga orang pekerja Cina dari Pulau Pinang untuk bekerja sebagai pelombong bijih timah di Larut. Pada masa tersebut, Che Long Jaafar mempunyai seekor gajah peliharaan yang digelar Si Larut. Si Larut digunakan sebagai alat pengangkutan untuk mengangkut bijih timah yang dilombong.

Pada suatu ketika, Si Larut telah terlepas ke hutan dan apabila berjaya ditangkap semula, Che Long Jaafar mendapati kaki gajah berkenaan telah disaluti dengan lumpur yang mengandungi bijih timah. Lokasi tersebut adalah di Kelian Baru dan kini dikenali sebagai Kamunting. Dengan jumpaan sebuah lagi lokasi yang kaya dengan bijih timah tersebut telah menjadikan Che Long Jaafar seorang jutawan.

Che Long Jaafar telah berjaya mengukuhkan kedudukannya sebagai pemerintah Larut dan seterusnya meletakkan asas pentadbiran yang mantap kepada anaknya, Menteri Ngah Ibrahim. Setelah Che Long Jaafar meninggal dunia pada tahun 1857, Menteri Ngah Ibrahim telah memindahkan pusat pentadbiran Larut dari kota yang diasaskan oleh ayahandanya di Bukit Gantang ke kotanya sendiri yang terletak di Matang.

Menteri Ngah Ibrahim telah menjadikan kota beliau di Matang tersebut sebagai rumah kediaman, pusat pentadbiran Larut, kubu pertahanan, gudang menyimpan bijih timah dan juga sebuah pusat perdagangan. Pendapat bulanannya dianggarkan antara $5000 hingga $6000 malah ada yang mengatakan jumlah pendapatnya sebanyak antara 186 ribu hingga $200 ribu. Menteri Ngah Ibrahim menerima hasil kutipan cukai bijih timah sebanyak $19.00 daripada setiap nilai satu bahara.

Menteri Ngah Ibrahim dikenali oleh pegawai dan orang Eropah sebagai Raja Larut atau Menteri Larut. Menteri Ngah Ibrahim telah membina jalan raya menghubungkan Kuala Larut ke kawasan perlombongan dan cabangnya menghubungkan kota ke Bukit Gantang dengan ukuran panjang kira-kira 11.3 kilometer (km).

Pada masa sama, Menteri Ngah Ibrahim mempunyai pasukan keselamatan sendiri yang diketuai oleh Kapten T. C. S. Speedy. Winstedt dan Wilkinson pernah menggambarkan Menteri Ngah Ibrahim seperti:

Seorang yang berwibawa; membina jalan, menubuhkan pasukan polis dan mentadbir negeri ala British.

Pada ketika itu, permintaan bijih timah sangat tinggi berikutan berlaku revolusi perindustrian di Benua Eropah. Bijih timah yang dieksport menerusi pelabuhan Pulau Pinang merupakan bijih timah yang terbaik dikenali sebagai “Straits Tins”. Perkembangan perindustrian papan timah dan perusahaan makanan dalam tin banyak bergantung pada bijih timah di tanah Melayu yang dieksport ke Britain dari pelabuhan Singapura.

Namun demikian, berlaku kekacauan yang tercetus akibat persengketaan oleh pelombong-pelombong Cina, perebutan takhta dan persaingan kuasa antara pembesar negeri telah memberi peluang kepada pihak British untuk campurtangan di Larut melalui Perjanjian Pangkor yang termeterai pada 20 Januari 1874 antara Gabenor Negeri-Negeri Selat dan Raja Muda Abdullah di Selat Dinding.

Perjanjian yang menjadi titik tolak kepada campur tangan rasmi Inggeris di Perak itu turut memberikan kesan kepada kedudukan Che Ngah Ibrahim atau Menteri Ngah Ibrahim sebagai pemerintah Larut.

Sehubungan dengan itu juga, James Wheeler Woodford Birch atau J.W.W. Birch telah dilantik sebagai Residen pertama di Perak, manakala Kapten T.C.S. Speedy dilantik sebagai Penolong Residen dan segala pentadbiran di Larut telah diserahkan sepenuhnya kepada beliau. Kapten T. C. S. Speedy telah merangka semula corak pentadbiran dengan teliti ke arah permodenan Larut dengan memperkenalkan sistem birokasi ala Barat.

Kapten T. C. S. Speedy membina jalan baharu dan membaiki semula jalan sedia ada seperti jalan dari Teluk Kertang ke Kelian Pauh dan ke Kota Bukit Gantang kerana jalan tersebut digunakan oleh gajah, kerbau, lembu serta kuda untuk membawa keluar bijih timah ke Pelabuhan Teluk Kertang dan keadaan jalan tersebut amat teruk serta berlumpur terutama ketika selepas hujan  turun. Perkembangan pesat perusahaan bijih timah di Matang menyebabkan meningkatnya kapasiti penggunaan jalan raya.

Menurut laporan Kapten T. C. S. Speedy, penggunaan kereta lembu di jalan dari Ujong Tembok ke Kelian Pauh dicatatkan sebanyak 2600 buah bagi setiap bulan antara Mei hingga Disember 1874. Kesesakan jalan raya telah membawa kepada cadangan untuk membina landasan keretapi dari Taiping ke kota pada tahun 1879.

Pada tahun 1879, cadangan untuk membina jalan kereta api ini telah disuarakan untuk menghubungkan Taiping ke Kota sahaja, namun pada 20 Februari 1880, pihak berkuasa Kerajaan British meluluskan membina jalan keretapi yang lebih jauh, iaitu dari Taiping ke pelabuhan Teluk Kertang (Wong Lin Kin 1914).

Perbelanjaan bagi pembinaan landasan keretapi tersebut diperolehi daripada kutipan cukai kepada pengusaha lombong bijih timah. Cukai dikenakan sebanyak $2.00 bagi setiap $10.00 atau satu bahara bijih timah mulai 1 Mac 1880. Kutipan ini akan berubah mengikut nilai harga semasa.

Sejarah tercatat pada tahun 1882 apabila kerja pembinaan landasan keretapi telah dimulakan, iaitu sejauh 13 km dari Taiping ke Port Weld dan secara rasminya sistem pengangkutan ini telah bermula di bumi Tanah Melayu pada 1 Jun 1885.

Jika dilihat daripada sejarah kereta api Tanah Melayu, kereta api pertama ialah kereta api kayu Johor. Landasan kereta api yang diperbuat daripada kayu tersebut hanya digunakan untuk kereta api ringan (light railway) yang menghubungkan Johor Bahru ke Gunung Pulai.

Kerja pembinaannya bermula pada 21 Julai 1869 hingga tahun 1879, namun masih belum siap penuhnya dan pada akhirnya terbengkalai. Inisiatif pembinaan kereta api tersebut diambil oleh Maharaja Abu Bakar. Menteri Ngah Ibrahim pernah datang ke Johor mengadap Maharaja Abu Bakar bagi mempelajari selok-belok pentadbiran moden untuk dilaksanakan di Larut.

Berdasarkan susur galur ini, dapat disimpulkan dengan jelas bahawa  sejarah pembinaan jalan kereta api di Malaysia khasnya dari Taiping ke Port Weld mempunyai hubung kait yang sangat rapat dengan Che Long Jaafar, seorang pemimpin Melayu di Larut.

Cetusan idea Inggeris untuk membina rangkaian pengangkutan yang lebih moden bagi menggantikan jalan raya sedia ada merupakan satu kesinambungan daripada perusahaan bijih timah yang diterajui oleh Menteri Ngah Ibrahim daripada ayahnya, Che Long Jaafar Dato’ Paduka Setia Long Abdul Latif, iaitu orang yang pertama menjumpai bijih timah di Larut.

Penglibatan Long Jaafar dan Menteri Ngah Ibrahim dalam perusahaan bijih timah di Larut mempunyai signifikan besar bukan sahaja kepada sejarah perlombongan bijih timah di Perak, bahkan memberikan cetusan gelombang ke arah pembinaan jalan raya yang lebih baik serta bermulanya sejarah pembinaan jalan keretapi. Hingga hari ini, keretapi telah menjadi sebahagian kaedah pengangkutan yang sangat penting di Malaysia. Sejarah pengangkutan di Perak terus berkembang dengan terbinanya Lapangan Terbang Tekah di Taiping. Lapangan Terbang Tekah dibina pada tahun 1926 oleh pihak British dan merupakan lapangan terbang yang pertama dibina di Tanah Melayu.